Hamemegãwo Mina Hehe Ame Bubuwo be Woatsɔ Agba La\nGbetakpɔxɔ—Tata Si Míesrɔ̃na | 2002-01-01\nGBE BUBU Albanian Arabic Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Ga Georgian German Greenlandic Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Myanmar Norwegian Papiamento (Aruba) Papiamento (Curaçao) Polish Portuguese Rarotongan Romanian Samoan Sepedi Setswana Shona Silozi Slovak Slovenian Spanish Sranantongo Swahili Swedish Thai Tsonga Turkish Ukrainian Urdu Vietnamese Zulu\nLE Yehowa Ðasefowo ƒe hamewo me le xexeame godoo la, wohiã ŋutsu siwo ate ŋu awɔ dzikpɔkpɔdɔwo vevie fifia. Susu etɔ̃ koŋ tae hiahiã sia li ɖo.\nGbã la, Yehowa le ŋugbe si wòdo be yeana “ame ʋɛwo [nazu] dukɔ sesẽ” la dzi wɔm. (Yesaya 60:22) Le eƒe amenuveve me la, nusrɔ̃la yeye miliɔn ɖeka kloe xɔ nyɔnyrɔ va zu Yehowa Ðasefowo le ƒe etɔ̃ siwo va yi me. Wohiã ŋutsu siwo axɔ ŋgɔ akpe ɖe nyɔnyrɔxɔla yeye siawo ŋu woayi ŋgɔ aɖo Kristotɔwo ƒe tsitsi gbɔ.—Hebritɔwo 6:1.\nEvelia, tsitsi alo lãmegbegblẽ zi ame gbogbo aɖewo siwo nye hamemegãwo ƒe aɖewoe nye sia la dzi be woɖe dɔ agbɔsɔsɔme si wɔm wole le hamea me la dzi kpɔtɔ.\nEtɔ̃lia, Kristotɔ hamemegã siwo me dzo le dometɔ geɖe nye Kɔdzi Kadododzikpɔkɔmiti, Nutome Xɔtukɔmiti, alo Takpexɔ Kɔmiti me tɔwo fifia. Le wo dometɔ aɖewo gome la, ehiã be woaɖe asi le woƒe agbanɔamedzi aɖewo ya teti ŋu le hame siwo me wole be woate ŋu awɔ dɔ vovovoawo.\nAleke woate ŋu awɔ akpɔ ŋutsu siwo dze ƒe hiahiã kpata la gbɔe? Nu vevitɔ enye Hehenana. Biblia de dzi ƒo na Kristotɔ dzikpɔlawo be woana hehe amesiwo nye “ame wɔnuteƒewo, siwo ate ŋu afia nu ame bubuwo hã.” (Timoteo II, 2:2) Nyagɔmeɖegbalẽ aɖe gblɔ be dɔwɔnya si nye be “woana hehe” fia be “woafia nu ame be wòasu te, wòadze, alo wòabi.” Mina míade ŋugble le alesi hamemegãwo ate ŋu ana hehe ŋutsu bubu siwo dze lae ŋu.\nMisrɔ̃ Yehowa ƒe Kpɔɖeŋu\nLe nyateƒe me la, Yesu Kristo ‘su te, edze, eye wòbi’ le eƒe dɔwɔwɔ me—eye esia mewɔ nuku o! Yehowa Mawu ŋutɔe na hehee. Nukawoe na hehenana sia dze edzi nyuie? Yesu yɔ nu etɔ̃, abe alesi woŋlɔe ɖe Yohanes 5:20 ene be: ‘Fofo la  lɔ̃a Via, eye  nusiwo katã wɔm eya ŋutɔ le la, efianɛ, eye wòafia  dɔ gãwoe awu esiawo.’ Nusiawo dometɔ ɖesiaɖe me dzodzro ana míase hehenana ƒe nyati la gɔme.\nDe dzesii be Yesu gblɔ gbã be: ‘Fofo la lɔ̃a Via.’ Tso nuwɔwɔ ƒe gɔmedzedze ke la, ƒomedodo kplikplikpli aɖe nɔ Yehowa kple Via dome. Lododowo 8:30 kɔ nu me le ƒomedodo ma ŋu ale: ‘Nye Yesu menye dɔnunɔla le Yehowa Mawu gbɔ, eye menye amesi ƒe nu nyoa eŋu gbesiagbe, eye mekpɔa dzidzɔ le eŋku me ɣeawokatãɣi.’ Ðikeke aɖeke menɔ Yesu ƒe susu me be yeƒe ‘nu nyoa’ Yehowa ‘ŋu’ o. Eye Yesu meɣla dzidzɔ si wòkpɔ esime wònɔ dɔ wɔm le Fofoa ŋkume o. Aleke gbegbe wòhenyoe nye si ne ƒomedodo nyui le Kristotɔ hamemegãwo kple amesiwo wole hehe namee dome!\nNu evelia si Yesu yɔ enye be ‘nusiwo katã Fofoa ŋutɔ wɔna la, efianɛ.’ Nya siawo ɖo kpe nya si wogblɔ le Lododowo 8:30 dzi be esime wonɔ xexeame godoo wɔm la, Yesu ‘nye dɔnunɔla le Yehowa gbɔ.’ (Mose I, 1:26) Hamemegãwo ate ŋu asrɔ̃ kpɔɖeŋu nyui ma ne wowɔa dɔ aduadu kple subɔsubɔdɔwɔlawo, hefiaa alesi woawɔ woƒe dɔdasiwoe le mɔ nyuitɔ nu la wo. Gake menye subɔsubɔdɔwɔla siwo woɖo yeyee koe wòhiã be woanɔ hehe namee o. Nɔviŋutsu nuteƒewɔla siwo ɖee fia ƒe geɖe be yewole dzikpɔladɔ dim gake wokpɔtɔ li kokoko wo maɖomaɖoe ɖe? (Timoteo I, 3:1) Ele be hamemegãwo naɖo aɖaŋu na ŋutsu siawo ku ɖe nusi tututu wòle be woawɔ ŋu ale be woate ŋu anya nusiwo me wòle be woawɔ ŋgɔyiyi le.\nLe kpɔɖeŋu me, subɔsubɔdɔwɔla aɖe ate ŋu anye amesi dzi woate ŋu aka ɖo, ewɔa nu ɖe ɣeyiɣi dzi, eye wòwɔa eƒe dɔdasiwo memie. Ðewohĩ enye nufiala nyui hã. Ðewohĩ le go geɖe me la, eƒe dɔwɔwɔwo nyo ŋutɔ le hamea me. Gake ɖewohĩ made dzesii be yenye amesi ƒe nya me sẽna akpa ne yele nu wɔm kple hati Kristotɔwo o. Ehiã be hamemegãwo naɖe ‘dɔmefafa si me nunya le’ afia. (Yakobo 3:13) Ðe manye dɔmekɔkɔ ne hamemegã ɖeka ƒo nu kple subɔsubɔdɔwɔla la, heɖe kuxia fiae pɛpɛpɛ, fia asi eƒe nuwɔna ƒe kpɔɖeŋu ŋutɔŋutɔ aɖewo, eye wòɖo nusiwo me wòawɔ ŋgɔyiyi le ƒe aɖaŋu ŋutɔŋutɔ nɛ oa? Ne hamemegã la na ‘dze ɖo eƒe aɖaŋuɖoɖoa’ nyuie la, ate ŋu axɔ eƒe nyawo nyuie. (Kolosetɔwo 4:6) Gake ne subɔsubɔdɔwɔla la le klalo be yeaɖo to ase aɖaŋu ɖesiaɖe si ɖom wole na ye ahaxɔe la, ana dɔa nanya wɔ na hamemegã la nyuie wu.—Psalmo 141:5.\nLe hame aɖewo me la, hamemegãwo yi edzi le hehe nam subɔsubɔdɔwɔlawo le dɔ aɖewo wɔwɔ me. Le kpɔɖeŋu me, ne wole dɔnɔwo alo ame tsitsiwo srãm kpɔ la, wonaa subɔsubɔdɔwɔla siwo dze la yina kpli wo. To mɔ sia nu la, nuteƒekpɔkpɔ sua subɔsubɔdɔwɔlawo si le alẽkpɔkplɔdɔa wɔwɔ me. Gake nu geɖe li subɔsubɔdɔwɔla ate ŋu awɔ le eya ŋutɔ ƒe gbɔgbɔmeŋgɔyiyi geɖe wɔwɔ ŋu.—Kpɔ aɖaka si le ete si ƒe tanyae nye “Nusi Subɔsubɔdɔwɔlawo Ate Ŋu Awɔ.”\nNu etɔ̃lia si na Yesu ƒe hehexɔxɔa ɖe vi ŋutɔ enye be dɔ bubu siwo ava hiã le etsɔme nɔ susu me na Yehowa wòtsɔ na hehee. Yesu gblɔ be Fofo la afia ‘dɔ gãwo wu esiawo’ Vi la. Nuteƒekpɔkpɔ si su Yesu si esime wònɔ anyigba dzi kpe ɖe eŋu wòtu nɔnɔme siwo wòahiã hena etsɔme dɔdasiwo wɔwɔ la ɖo. (Hebritɔwo 4:15; 5:8, 9) Le kpɔɖeŋu me, dɔdasi gã ka gbegbee nye si Yesu axɔ kpuie—be wòafɔ ame biliɔn geɖe siwo ku la ɖe tsitre ahadrɔ̃ ʋɔnu wo!—Yohanes 5:21, 22.\nNe hamemegãwo le hehe nam subɔsubɔdɔwɔlawo egbea la, ele be etsɔme nuhiahiãwo nanɔ susu me na wo. Togbɔ be adze abe hamemegã kple subɔsubɔdɔwɔla geɖe li akpɔ nuhiahiã siwo li fifia gbɔ hã la, nenemae wòanɔ ne woɖo hame yeyea? Nenema wòanɔ ne woɖo hame yeye geɖewoa? Le ƒe etɔ̃ siwo va yi me la, hame yeye 6,000 kple edzivɔwoe nɔ xexeame godoo. Aleke gbegbe hamemegã kple subɔsubɔdɔwɔla gbogbo aɖewo hiã be woakpɔ hame yeye mawo ƒe nuhiahiãwo gbɔe enye si!\nHamemegãwo, miele Yehowa ƒe kpɔɖeŋu srɔ̃m hele ƒomedodo nyui tum ɖo le mia kple amesiwo miele hehe namee la domea? Miefiaa alesi woawɔ woƒe dɔwoe la woa? Etsɔme nuhiahiãwo nɔa susu me na mia? Alesi Yehowa na hehe Yesu ƒe kpɔɖeŋu sɔsrɔ̃ ahe yayra gbagowo vɛ na ame geɖe.\nDɔ Dede Asi na Ame Bubuwo Megadzi Ŋɔ na Mi O\nHamemegã bibi siwo dzi dɔdasi kpekpe geɖe wɔwɔ le la ate ŋu anɔ hehem ɖe megbe le dɔ dede asi na ame bubuwo be woawɔ ŋu. Ðewohĩ wotee kpɔ ɣeaɖeɣi de dɔ asi na ame bubuwo gake womewɔe alesi wodii o. Ðewohĩ esia wɔe be nɔnɔme si nye, ‘Ne èdi be woawɔ dɔ aɖe nyuie la, ele be wò ŋutɔ nàwɔe’ va su wo si. Gake ɖe nɔnɔme sia wɔ ɖeka kple Yehowa ƒe lɔlɔ̃nu si woɖe fia le Ŋɔŋlɔawo me be ame bibiwo nana hehe ame yeyewoa?—Timoteo II, 2:2.\nEte ɖe apostolo Paulo dzi esime eƒe mɔzɔhatiwo dometɔ ɖeka, Marko, ɖe asi le eƒe dɔdasi ŋu le Pamfilia hetrɔ yi aƒe. (Dɔwɔwɔwo 15:38, 39) Gake Paulo mena nudzɔdzɔ ma ɖe dzi le eƒo le hehenana ame bubuwo me o. Etia nɔviŋutsu ɖekakpui bubu, Timoteo, hena dutanyanyuigbɔgblɔdɔ ƒe hehee. * (Dɔwɔwɔwo 16:1-3) Le Beroia la, yometiti sesẽ aɖe va dutanyanyuigblɔlaawo dzi ale gbegbe be maganya wɔ be Paulo nakpɔtɔ anɔ afima o. Eyata egblẽ hame yeye la dzikpɔkpɔ ɖe Sila, si nye nɔviŋutsu bibi, kple Timoteo, si me. (Dɔwɔwɔwo 17:13-15) Ðikeke mele eme o be Timoteo srɔ̃ nu geɖe tso Sila gbɔ. Emegbe esi Timoteo dze axɔ agbanɔamedzi bubuwo la, Paulo dee asi nɛ heɖoe ɖe Tesalonika be wòaɖade dzi ƒo na hame si le afima me tɔwo.—Tesalonikatɔwo I, 3:1-3.\nMenye amesiame nekpɔ eƒe dɔ gbɔ wòawɔ, momakɔmakɔname, alo ɖekematsɔlemename ƒe ƒomedodo tɔgbee nɔ Paulo kple Timoteo dome o. Wolɔ̃ wo nɔewo. Esime Paulo nɔ agbalẽ ŋlɔm ɖo ɖe Korinto-hamea la, eyɔ Timoteo, amesi wòdi be yeaɖo ɖe afima la be “vinye lɔlɔ̃tɔ kple nuteƒewɔla le Aƒetɔ [la] me.” Egblɔ kpee be: ‘Timoteo aɖo ŋku yeƒe mɔ, siwo le Kristo Yesu me dzi na wo.’ (Korintotɔwo I, 4:17) Timoteo xɔ hehe si Paulo nae la nyuie eye wòdze hena eƒe dɔdasiwo wɔwɔ. Nɔviŋutsu geɖe siwo nye ɖekakpuiwo va zu subɔsubɔdɔwɔla bibiwo, hamemegãwo, alo dzikpɔla mɔzɔlawo gɔ̃ hã le esi ame tsitsi siwo ɖe ɖetsɔleme ŋutɔŋutɔ fia la na hehe wo wòɖe vi na wo, abe alesi Paulo wɔ na Timoteo ene ta.\nHamemegãwo, Mina Hehe Ame Bubuwo!\nÐikekemanɔmee la, nyagblɔɖi si le Yesaya 60:22 le eme vam egbea. Yehowa na ‘ame ʋɛwo le dukɔ sesẽ zum.’ Be dukɔ ma nakpɔtɔ ‘asẽ ŋu’ la, ele be woakpɔ edzi nyuie. Hamemegãwo, nukatae miade ŋugble le mɔ siwo nu miato ana hehe geɖe ŋutsu ɖeadzɔgbe siwo dze na exɔxɔ la o? Mikpɔ egbɔ be subɔsubɔdɔwɔla ɖesiaɖe nya nu tso asitɔtrɔ ɖesiaɖe si hiã be wòawɔ be wòayi ŋgɔ la ŋu nyuie. Eye mi nɔviŋutsu xɔnyɔnyrɔwo, mixɔ kpekpeɖeŋu ɖesiaɖe si woana mi la miawɔ eŋudɔ nyuie. Miwɔ mɔnukpɔkpɔ siwo aʋu be miadzi miaƒe ŋutete, nunya, kple nuteƒekpɔkpɔ ɖe edzi la ŋudɔ. Ðikekemanɔmee la, Yehowa ayra ɖe kpekpeɖeŋunana lɔlɔ̃tɔe ƒe ɖoɖo sia dzi godoo.—Yesaya 61:5.\n^ mm. 18 Emegbe Paulo gawɔ dɔ kple Marko.—Kolosetɔwo 4:10.\nNusi Subɔsubɔdɔwɔlawo Ate Ŋu Awɔ\nTogbɔ be ele be hamemegãwo nana hehe subɔsubɔdɔwɔlawo hã la, nu geɖe li si subɔsubɔdɔwɔlawo ate ŋu awɔ atsɔ ado woa ŋutɔwo ƒe gbɔgbɔmeŋgɔyiyi ɖe ŋgɔ.\n—Ele be subɔsubɔdɔwɔlawo nawɔ woƒe dɔdasiwo moveviɖoɖotɔe eye woanye amesiwo ŋu woaɖo ŋu ɖo. Ele hã be woatu nusɔsrɔ̃ ƒe nɔnɔme nyuiwo ɖo. Le mɔ geɖe nu la, ŋgɔyiyi nɔ te ɖe nusɔsrɔ̃ kple nusiwo wosrɔ̃ tsɔtsɔ wɔ dɔe dzi.\n—Ne subɔsubɔdɔwɔla le nuƒo aɖe dzram ɖo be wòaƒo le Kristotɔwo ƒe kpekpe me la, mele be wòahe ɖe megbe le alesi wòaƒo nuƒoae ŋuti ɖaŋuɖoɖo biabia tso hamemegã bibi aɖe gbɔ o.\n—Subɔsubɔdɔwɔla ate ŋu abia hamemegã aɖe be wòalé ŋku ɖe alesi yeƒoa Biblia me nuƒowoe ŋu ahaɖo aɖaŋu na ye hena ŋgɔyiyi wɔwɔ.\nEle be subɔsubɔdɔwɔlawo nabia aɖaŋuɖoɖo, naxɔ aɖaŋuɖoɖo, eye woatsɔ aɖaŋu siwo hamemegãwo ɖo na wo awɔ dɔe. To mɔ sia nu la, woƒe ŋgɔgbedede ‘adze ƒã na amewo katã.’—Timoteo I, 4:15.\nƉoe Ɖe Amewo Ɖoe Ɖe Amewo Hamemegãwo Mina Hehe Ame Bubuwo be Woatsɔ Agba La\nw02 1/1 axa 29-31\nKuxi Siwo Vovototo Dede Amewo Me Hena Vɛ\nAmewo Katã Ƒe Tasɔsɔ Ate Ŋu Adzɔ Vavãa?\nKristotɔ Vavãwo Katã Nye Nyanyuigblɔlawo\nNyanyuia Ƒe Yayrawo\nYehowa Na ‘Ŋusẽ si Gbɔ Dzɔdzɔmetɔ Ŋu’


Biblica® Se aɖeke mebla Biblia zazã o Agbenya La™ Yohanes 1\nNyanyui la abe ale si\nNya la trɔ zu ŋutilã\n1 Le gɔmedzedzea me la, Nya la li, eye Nya la li kple Mawu, eye Nya lae nye Mawu. 2 Eli kple Mawu le gɔmedzedzea me.\n3 To eya me wowɔ nuwo katã, eye eya manɔmee la, womewɔ naneke si wowɔ la o. 4 Eya me agbe le, eye agbe siae nye amegbetɔwo ƒe kekeli. 5 Kekeli la klẽ ɖe viviti me, eye viviti la mete ŋu ɖu edzi o.\n6 Ame aɖe va dzɔ si Mawu dɔ ɖo ɖa. Eŋkɔe nye Yohanes. 7 Ame sia va be yeaɖi ɖase tso kekeli la ŋu, ale be to eya dzi la, amewo katã naxɔe ase. 8 Menye Yohanes ye nye kekeli la o. Eya la, ɖeko wòva be yeaɖi ɖase le kekeli la ŋu.\n9 Kekeli vavã si klẽna na amewo katã la gbɔna va xexea me. 10 Enɔ xexea me, gake xexea me mekpɔe dze sii o, evɔ eya dzi woto wɔ xexea me. 11 Eva eya ŋutɔ tɔwo gbɔ, gake eya ŋutɔ ƒe amewo mexɔe o. 12 Ke ame siwo katã xɔe, eye woxɔ eƒe ŋkɔ dzi se la, ena ŋusẽ wo be woazu Mawu ƒe viwo, 13 ame siwo womedzi tso ʋu alo ŋutilã ƒe lɔlɔ̃nu alo ŋutsu ƒe lɔlɔ̃nu me o, ke boŋ tso Mawu ƒe lɔlɔ̃nu me.\n14 Nya la trɔ zu ŋutilã va nɔ mía dome, eye eƒe agbe yɔ fũu kple amenuveve kple nyateƒe la. Míekpɔ eƒe ŋutikɔkɔe si nye Mawu, Fofo la ƒe Vi ɖeka hɔ̃ɔ la tɔ.\nYohanes ɖi ɖase tso Yesu ŋu\n(Marko 3:1-12; Marko 1:2-8; Luka 3:15-17)\n15 (Yohanes ɖi ɖase tso eŋuti gblɔ be, “Ame siae nye ame si ŋu menɔ nu ƒom le, esi megblɔ be, ‘Ame aɖe si li xoxoxo hafi meva dzɔ la gbɔna, ame sia de ŋgɔ wum sãa.’ ”) 16 Ena yayra geɖe mí tso eƒe amenuveve sɔ gbɔ la me. 17 Se la to Mose dzi va, ke Yesu Kristo ya tsɔ amenuveve kple nyateƒe la vɛ. 18 Ame aɖeke mekpɔ Mawu kpɔ o, ame si nye Via ɖeka hɔ̃ɔ la, ame si nɔ anyi ɖe Fofo la ƒe axadzi la, eyae ɖee fia mí.\nYohanes Mawutsidetanamela Ƒe Gbedeasi\n(Mateo 3:1-12; Marko 1:2-8; Luka 3:15-17)\n19 Azɔ esiae nye Yohanes ƒe ɖaseɖiɖi esime Yudatɔ siwo le Yerusalem la dɔ nunɔlawo kple Levitɔwo ɖo ɖe egbɔ be woabiae be, “Ame kae nènye?” 20 Megbe o, ke boŋ eʋu eme na wo faa be, “Menye nyee nye Kristo la o.”\n21 Wogabiae be, “Ekema ame kae nènye, Eliyaa?”\nEgaɖo eŋu be, “Ao, menye Eliyae menye o.”\nWogabiae be, “Nyagblɔɖila lae nènyea?”\nEye wòɖo eŋu be, “Gbeɖe, menye nyee o.”\n22 Wogabiae be, “Ke ame ka tututue nènye? Gblɔe na mí, ale be míanya nya si míagblɔ na ame siwo dɔ mí la. Gblɔ nya aɖe na mí tso ɖokuiwò ŋu.”\n23 Yohanes ɖo eŋu na wo kple Nyagblɔɖila Yesaya ƒe nya siawo be, “Nyee nye ame si le ɣli dom le gbea dzi ƒe gbe be, ‘Midzra Yehowa ƒe mɔ la ɖo wòanɔ dzɔdzɔe.’ ”\n24 Farisitɔwo ƒe ame dɔdɔwo hã 25 biae be, “Esi menye wòe nye Kristo la alo Eliya loo alo Nyagblɔɖila la o ɖe, nu ka ta nèle mawutsi dem ta na amewo ɖo?”\n26 Yohanes ɖo eŋu na wo be, “Mele mawutsi dem ta na amewo kple tsi, gake ame aɖe le mia dome, 27 si le yonyeme gbɔna, eye nyemedze be matu eƒe afɔkpaka gɔ̃ hã o.”\n28 Nu siawo katã dzɔ le Betania, kɔƒe aɖe si le Yɔdan tɔsisi la godo, afi si Yohanes nɔ mawutsi dem ta na amewo le la me.\nYesu, Mawu ƒe alẽvi la\n29 Esi ŋu ke la, Yohanes kpɔ Yesu wògbɔna egbɔ, ale wòdo ɣli gblɔ be, “Mikpɔ ɖa! Mawu ƒe Alẽvi si le xexe sia me ƒe nu vɔ̃wo ɖem ɖa lae nye ekem! 30 Eya ŋutie menɔ nu ƒom le esi megblɔ be, ‘Ŋutsu aɖe gbɔna kpuie, ame si de ŋgɔ wum boo, eye wòli xoxoxo hafi nye ya meva dzɔ gɔ̃.’ 31 Nye ŋutɔ nyemenya ame si wònye o, ke nye dɔ koe nye be made mawutsi ta na amewo kple tsi, atsɔ aɖee afia Israel dukɔ la.”\n32 Azɔ Yohanes ɖi ɖase le ale si wòkpɔ Gbɔgbɔ Kɔkɔe la wònɔ akpakpa ƒe nɔnɔme me, nɔ ɖiɖim ɖe Yesu dzi tso dziƒo la ŋu.\n33 Yohanes gagblɔ be, “Nye la, nyemenya be eyae nye amea o, gake esi Mawu ɖom ɖa be made mawutsi ta na amewo la, egblɔ nam be, ‘Ne èkpɔ Gbɔgbɔ Kɔkɔe la wòle ɖiɖim ɖe ame aɖe dzi la, nyae be eyae nye ame si dim nèle. Eyae ade mawutsi ta na amewo kple Gbɔgbɔ Kɔkɔe la.’ 34 Mekpɔe be nu sia tututue dzɔ ɖe ŋutsu sia dzi, eya ta meɖi ɖase be eyae nye Mawu ƒe Vi la.”\nYesu Yɔ Eƒe Nusrɔ̃la Gbãtɔwo\n35 Le ŋkeke evea gbe la, Yohanes kple eƒe nusrɔ̃la eve aɖewo nɔ tsitre ɖe teƒe aɖe, eye Yesu va to wo gbɔ yina. 36 Yohanes li ŋku ɖe Yesu dzi gãa hegblɔ be, “Mikpɔ ɖa! Mawu ƒe Alẽvi lae nye ekem!”\n37 Nusrɔ̃la eveawo se nya sia, eye wodze Yesu yome.\n38 Yesu trɔ kɔ kpɔ wo wonɔ eyome, eye wòbia wo be,\n“Nu ka dim miele?”\nWoɖo eŋu be, “Rabi” (si gɔmee nye “Nufiala”), “afi ka nènɔna?”\n39 Yesu gblɔ na wo be, “Miva kpɔe ɖa.” Ale wokplɔe ɖo yi aƒe si me wònɔna la me, eye wonɔ egbɔ tso ɣetrɔ ga ene me va se ɖe fiẽ hafi dzo.\n40 Ame siawo dometɔ ɖekae nye Andrea si nye Simɔn Petro nɔvi. 41 Nu gbãtɔ si Andrea wɔ lae nye be edi nɔvia Simɔn, eye wògblɔ nɛ be, “Míekpɔ Mesia la” (si gɔmee nye Kristo). 42 Enumake wòkplɔ nɔvia Simɔn va Yesu gbɔ.\nYesu kpɔe dũu, eye wògblɔ be, “Wòe nye Simɔn, Yohanes ƒe vi. Woayɔ wò azɔ be Kefa” (si gɔmee nye Kpe Gbadza).\nYesu Yɔ Filipo Kple Nataniel\n43 Esi ŋu ke la, Yesu ɖoe be yeayi Galilea. Esi wònɔ mɔa dzi yina la, edo go Filipo, eye wògblɔ nɛ be, “Va, nàdze yonyeme.”\n44 Filipo sia tso Betsaida si nye Andrea kple Petro wo de. 45 Filipo hã ɖe abla yi ɖadi Nataniel, eye wògblɔ nɛ be, “Nɔvi, míeke ɖe Mesia, ame si ŋuti woŋlɔ nu tsoe le Nyagblɔɖilawo kple Mose ƒe sea me la ŋu. Eŋkɔe nye Yesu, eye fofoae nye Yosef si tso Nazaret.”\n46 Nataniel gblɔ be, “Nu nyui aɖe ate ŋu ado tso Nazaretia?”\nFilipo ɖo eŋu nɛ be, “Va kpɔe ɖa.”\n47 Esi Yesu kpɔ Nataniel wògbɔna egbɔ la, egblɔ be, “Israelvi vavã si me alakpa aɖeke mele o lae nye esi gbɔna.”\n48 Nataniel bia Yesu be, “Aleke nèwɔ nya ame si ƒomevi menye?”\nYesu ɖo eŋu nɛ be, “Mekpɔ wò le gboti ma te xoxoxo hafi Filipo va yɔ wò.”\n49 Nataniel gblɔ be, “Nufiala, wòe nye Mawu ƒe Vi la vavã. Wòe nye Israel ƒe fia la!”\n50 Yesu gabiae be, “Ɖe nèxɔ dzinye se elabena mete ŋu kpɔ wò le gboti ma tea? Nu gãwo wu esia aɖe ame si menye la afia wò. 51 Nyateƒe gblɔm mele na wò be, èle dziƒo kpɔ ge wòaʋu, eye mawudɔlawo anɔ Amegbetɔ Vi la gbɔ vam, aganɔ dziƒo yim.”


Luka 12 | Biblia Le Internet Dzi | Xexe Yeye Gɔmeɖeɖe (1984)\n12 Le ɣeyiɣi sia me, esi ameha si ƒe xexlẽme ade akpeakpewo va ƒo ƒu, ale be wonɔ afɔ ɖom wo nɔewo dzi la, egblɔ na eƒe nusrɔ̃lawo gbã be: “Mikpɔ nyuie le Farisitɔwo ƒe amɔwɔʋãnu, si nye alakpanuwɔwɔ, la ŋuti. 2 Ke wometsyɔ nu naneke dzi nyuie, si womava ɖe ɖe go o, eye naneke mele ɣaɣla, si mava dze gaglãa woakpɔ o. 3 Eya ta nya siwo miegblɔna le viviti me la, woava see le kekeli nu, eye nya si miedo dalĩ gblɔ le xɔ si me ame aɖeke mele o me la, woanɔ xɔwo tame aɖe gbeƒãe. 4 Gawu la, xɔ̃nyewo, mele egblɔm na mi be: Migavɔ̃ ame siwo wua ŋutilã, eye le esia megbe la, womagate ŋu awɔ naneke wu ema o la o. 5 Ke mafia ame si miavɔ̃ la mi: Mivɔ̃ ame si, ne ewu ame vɔ la, ŋusẽ gale esi be wòatsɔe aƒu gbe ɖe Gehena.* Ɛ̃, mele egblɔm na mi be, mivɔ̃ Ame sia. 6 Wodzraa atsutsrɔe atɔ̃ xɔa gaku eve siwo ƒe home le sue, menye nenemae oa? Ke hã, womeŋlɔa wo dometɔ ɖeka pɛ gɔ̃ hã be le Mawu ŋkume o. 7 Ke woxlẽ miaƒe taɖawo katã gɔ̃ hã. Migavɔ̃ o; miexɔ asi sãsãsã wu atsutsrɔe geɖewo. 8 “Eya ta mele egblɔm na mi be: Ame sia ame si ʋua eme le amewo ŋkume be tɔnyee yenye la, Amegbetɔvi la hã aʋu eme le mawudɔlawo ŋkume be ye tɔe wònye. 9 Gake ame si agbe nu le gbɔnye le amewo ŋkume la, woagbe nu le eya hã gbɔ le mawudɔlawo ŋkume. 10 Eye ame sia ame si gblɔa nya aɖe tsi tsitre ɖe Amegbetɔvi la ŋu la, woatsɔe akee; gake ame si gblɔa busunya ɖe gbɔgbɔ kɔkɔea ŋu la, womatsɔe akee o. 11 Ke ne wokplɔ mi yi amehawo, dziɖulawo, kple ŋusẽtɔwo ŋkume la, migatsi dzimaɖi le ale si alo nya si miatsɔ aʋli mia ɖokui ta, alo le nya si miagblɔ la ŋuti o; 12 elabena gbɔgbɔ kɔkɔe la afia nu si wòle be miagblɔ le gaƒoƒo ma tututu me la mi.” 13 Eye ameha la me tɔ aɖe gblɔ nɛ be: “Nufiala, gblɔ na nɔvinye be wòama domenyinu la kplim.” 14 Egblɔ nɛ be: “Ame, ame kae ɖom ʋɔnudrɔ̃la alo numala ɖe mia nu?” 15 Azɔ egblɔ na wo be: “Mina miaƒe ŋkuwo nanɔ ʋuʋu, eye mikpɔ nyuie, eye minɔ ŋudzɔ ɖe ŋukeklẽ ɖe sia ɖe ƒomevi ŋu, elabena ne nu gbogbo aɖewo le ame si hã la, eƒe agbe menɔa te ɖe nu siwo le esi la dzi o.” 16 Ale wòwɔ kpɔɖeŋu aɖe na wo gblɔ be: “Kesinɔtɔ aɖe ƒe anyigba wɔ nu nyuie. 17 Eya ta ete bubu le eɖokui me be, ‘Esi teƒe aɖeke megale asinye madzra nye agblemenukuwo ɖo o ɖe, nu ka wɔ ge mala?’ 18 Eya ta egblɔ be, ‘Mawɔe ale: Mamu nye nudzraɖoƒewo, eye matu esiwo lolo wu; afi mae madzra nye nuku la katã kple nye nu nyuiwo katã ɖo; 19 eye magblɔ na nye luʋɔ be: “Luʋɔ, wodzra nu nyui geɖe ɖo ɖi na wò hena ƒe geɖewo; ɖe dzi ɖi, ɖu nu, no nu, na dzi nadzɔ wò.”’ 20 Gake Mawu gblɔ nɛ be, ‘Movitɔ, woabia wò luʋɔ tso asiwò zã sia me. Ekema ame ka tɔe nu siwo nèdzra ɖo ɖi la ava zu?’ 21 Nenemae wònɔna na ame si ƒo nu xɔasiwo nu ƒu na eɖokui, gake menye kesinɔtɔ le Mawu gbɔ o.” 22 Azɔ egblɔ na eƒe nusrɔ̃lawo be: “Esia tae mele egblɔm na mi be: Midzudzɔ dzimaɖitsitsi ɖe miaƒe luʋɔwo ŋu le nu si miaɖu ŋuti, alo le miaƒe ŋutilãwo ŋu le nu si miado ŋuti. 23 Elabena luʋɔ la wu nuɖuɖu, eye ŋutilã la wu nudodo. 24 Mide dzesii nyuie be akpaviãwo meƒãa nu alo ŋea nu o, eye ava alo nudzraɖoƒe mele wo si o, ke hã Mawu nyia wo. Ðe miexɔ asi sãsãsã wu xeviwo oa? 25 Mia dometɔ kae ate ŋu atsɔ abɔklugui ɖeka ƒe didime akpe ɖe eƒe agbenɔƒe ŋu le dzimaɖitsitsi ta? 26 Eya ta ne miate ŋu awɔ nu suetɔ o la, ke nu ka tae miatsi dzimaɖi ɖe nu susɔeawo ŋu? 27 Mide dzesi ale si dzogbenyawo tsinae la nyuie; womekpea fu alo trea ɖeti o; gake mele egblɔm na mi be: Salomo gɔ̃ hã, le eƒe ŋutikɔkɔe la katã me la, meɖo atsyɔ̃ de esiawo dometɔ ɖeka nu o. 28 Ke ne Mawu ɖoa atsyɔ̃ na gbe me numiemie si li egbe, eye etsɔ ko woatsɔe aƒu gbe ɖe dzokpo me nenema la, ɖe maɖo atsyɔ̃ na miawo ya geɖe wu oa? Mi xɔse ʋɛ tɔwo! 29 Eya ta midzudzɔ nu si miaɖu kple nu si miano la didi, eye midzudzɔ dzimaɖi dzodzro tsitsi; 30 elabena nu siawoe nye nu siwo yome xexemedukɔwo nɔna vevie, gake mia Fofo nyae be miehiã nu siawo. 31 Ke hã, minɔ eƒe fiaɖuƒe la didi dzi, eye woatsɔ nu siawo akpee na mi. 32 “Alẽha sue, mègavɔ̃ o, elabena edze mia Fofo la ŋu be yeatsɔ fiaɖuƒe la ana mi. 33 Midzra nu siwo le mia si la, eye mina nu ame dahewo le nublanuikpɔkpɔ ta. Miwɔ gakotoku siwo megblẽna o la na mia ɖokui, nu xɔasi siwo mevɔna o la ɖe dziƒo, afi si fiafitɔ megogona o, eye agbagblaʋui megblẽa nu le o. 34 Elabena afi si wò nu xɔasi le la, afi mae wò dzi hã anɔ. 35 “Mina miaƒe aliwo dzi nanɔ babla, eye miaƒe akaɖiwo nanɔ bibim, 36 eye minɔ abe ame siwo le woƒe aƒetɔ lalam esime wògbɔna tso srɔ̃ɖeƒe ene, be ne eva ɖo heƒo ʋɔa la, ne woaʋui nɛ enumake. 37 Dzidzɔtɔwoe nye kluvi mawo siwo aƒetɔ la kpɔna be wole ŋudzɔ ne eva ɖo! Vavã mele egblɔm na mi be: Eya ŋutɔ abla ali dzi, eye wòana woanɔ kplɔ̃ ŋu, eye wòava subɔ wo. 38 Eye dzidzɔtɔwoe woanye ne eva le ŋudzɔɣi evelia me, alo le etɔ̃lia* kura gɔ̃ hã me, eye wòkpɔ wo nenema! 39 Gake minya esia bena, ne ɖe aƒetɔa anya gaƒoƒo si dzi fiafitɔ la ava la, anye ne enɔ ŋudzɔ, eye maɖe mɔ nɛ be wòadze kpɔ age ɖe eƒe aƒe me o. 40 Miawo hã minɔ dzadzraɖoɖi, elabena Amegbetɔvi la ava le gaƒoƒo si ɖewohĩ miesusu o la dzi.” 41 Eye Petro gblɔ be: “Aƒetɔ, míawoe nèle kpɔɖeŋu sia wɔm na loo alo na amewo katã hã?” 42 Eye Aƒetɔ la gblɔ be: “Ame ka tututue nye aƒedzikpɔla nyateƒetɔ, si dze aɖaŋu, si eƒe aƒetɔ aɖo eƒe subɔviwo ƒe ha la nu, be wòanɔ nuɖuɖu si asu na wo la nam wo ɣesiaɣi le ɣeyiɣi nyuitɔ dzi? 43 Dzidzɔtɔe kluvi ma anye ne eƒe aƒetɔ gbɔ va kpɔe wòle ewɔm nenema! 44 Mele egblɔm na mi le nyateƒe me be: Atsɔe aɖo eƒe nunɔamesiwo katã nu. 45 Gake ne kluvi ma agblɔ le eƒe dzi me be, ‘Nye aƒetɔ mele gbɔgbɔm kaba o,’ eye wòade asi dɔlaŋutsuwo kple dɔlanyɔnuwo ƒoƒo me, eye wòaɖu nu, ano nu ahamu aha la, 46 kluvi ma ƒe aƒetɔ ava le ŋkeke si dzi mele mɔ kpɔm nɛ o la dzi kple gaƒoƒo si menya o la me, eye wòahe to nɛ vevie, eye wòana gomee akpe ɖe ame mawɔnuteƒewo ŋu. 47 Ekema woaƒo kluvi ma si nya eƒe aƒetɔ ƒe lɔlɔ̃nu, gake menɔ dzadzraɖoɖi alo wɔ eƒe lɔlɔ̃nu o la geɖe. 48 Gake ame si menyae o, eye le esia ta wòwɔ nu si dze ƒoƒo la, woaƒoe ʋɛe. Vavãe, ame sia ame si wona nu geɖee la, woabia nu geɖe tso esi; eye ame si amewo tsɔ ɖo nu geɖe nu la, woabia nu geɖe wu tso esi. 49 “Meva dzo do ge ɖe anyigba dzi, eye ne dzoa le lelém xoxo ɖe, nu kae magadi? 50 Nyateƒee, nyɔnyrɔ aɖe li wòle be woatsɔ anyrɔm, eye aleke mehele nu xam ɖe eta vevie enye esi va se ɖe esime wòawu enu! 51 Ðe miesusu be ŋutifafa na gee meva le anyigba dzia? Gbeɖe, mele egblɔm na mi be, mama boŋ ye. 52 Elabena tso fifia dzi la, ame atɔ̃ anɔ aƒe ɖeka me, eye wo dome ama, etɔ̃ atsi tsitre ɖe eve ŋu, eye eve ɖe etɔ̃ ŋu. 53 Wo dome ama, fofo ɖe viŋutsu ŋu, eye viŋutsu ɖe fofo ŋu, dada ɖe vinyɔnu ŋu, eye vinyɔnu ɖe dadaa ŋu, lɔ̃xo ɖe lɔ̃xoyɔvi ŋu, eye lɔ̃xoyɔvi ɖe lɔ̃xoa ŋu.” 54 Eye wògblɔ na amehaawo hã be: “Ne miekpɔ alilikpo wòho le ɣetoɖoƒekpa dzi la, enumake miegblɔna be, ‘Tsi gã aɖe gbɔna kple ya,’ eye wòvana eme nenema. 55 Eye ne miekpɔ be ya ƒo tso anyiehe la, miegblɔna be, ‘Ya me le dzo xɔ ge,’ eye wòvana eme nenema. 56 Alakpanuwɔlawo, mienya ale si mialé ŋku ɖe anyigba kple dziŋgɔli ƒe nɔnɔme ŋu, gake aleke wɔ mienya ale si mialé ŋku ɖe ɣeyiɣi sia tututu ya ŋu o? 57 Eye nu ka tae mietsoa nya me le nu si le dzɔdzɔe la ŋuti na mia ɖokui o? 58 Le kpɔɖeŋu me, ne mia kple wò ketɔ si tsɔ nya ɖe ŋuwò mieyina dziɖula aɖe ŋkume la, dze agbagba nàdzra nya la ɖo le mia kplii dome le mɔa dzi, bene wòagakplɔ wò ayi ʋɔnudrɔ̃la ŋkume, ne ʋɔnudrɔ̃la la natsɔ wò ade asi na kpovitɔ, ne kpovitɔ la hã natsɔ wò ade gaxɔ me o. 59 Mele egblɔm na wò be: Mèle go do ge le afi ma akpɔ o va se ɖe esime nàxe gaku sue si ƒe home le sue ŋutɔ la ƒe mamlɛtɔ hafi.”


Nusɔsrɔ̃ Tso Gbedodoɖa Si Ŋu Wodzra Ðo Ðo Nyuie Me | Nusɔsrɔ̃\n‘Mikafu eƒe ŋkɔ kɔkɔe la.’—NEH. 9:5.\nNu nyui kawoe Israel viwo wɔ esime Lewi viwo ƒo wo nu ƒu?\nBlema kpɔɖeŋu kae ɖee fia be Mawu wɔa nu wòwɔa ɖeka kple gɔmesese si le eƒe ŋkɔa ŋu?\nWhat lessons do we learNu kawoe míesrɔ̃ tso Lewi viwo ƒe gbedodoɖaa me?\n1. Mawu ƒe amewo ƒe takpekpe ka ŋue míasrɔ̃ nu tsoe, eye nya kawoe míate ŋu abia mía ɖokui?\n“MITSO, ne miakafu Yehowa, mía Mawu la, tso mavɔ me yi mavɔ me!” Nya ʋãme siawoe Lewi viwo tsɔ kpe Mawu ƒe amewo le blema be woawɔ ɖeka ado gbe ɖa. Gbedodoɖa mae nye esiwo didi wu le Biblia me la dometɔ ɖeka. (Neh. 9:4, 5) Yudatɔwo ƒe ɣleti adrelia si nye Tishri ƒe ŋkeke 24 lia dzie wowɔ takpekpe sia le Yerusalem, le ƒe 455 D.M.Ŋ. me. Esi míele nudzɔdzɔ siwo do ŋgɔ na takpekpe tɔxɛ ma me dzrom la, bia ɖokuiwò be: ‘Nu kawoe Lewi viwo wɔna edziedzi si hã na be takpekpe sia kpɔ dzidzedze? Nu kawoe mate ŋu asrɔ̃ tso Lewi viwo ƒe gbedodoɖa sia si ŋu wodzra ɖo ɖo nyuie me?’—Ps. 141:2.\nƔLETI TƆXƐ AÐE\n2. Kpɔɖeŋu nyui kae Israel viwo ɖo ɖi si míasrɔ̃ egbea?\n2 Ɣleti ɖeka tso esime Yudatɔwo gbugbɔgaɖo Yerusalem gliawo megbee wowɔ takpekpe sia. (Neh. 6:15) Mawu ƒe amewo wu dɔa nu le ŋkeke 52 ko me, eye eyome wotrɔ susu ɖe woƒe gbɔgbɔmenuhiahiãwo gbɔ kpɔkpɔ ŋu. Eya ta le ɣleti si kplɔe ɖo si nye Tishri ƒe ŋkeke gbãtɔ dzi la, wokpe ta ɖe dogba dzi be woase Mawu ƒe Se la me nya siwo Ezra kple Lewi vi bubuwo axlẽ ahaɖe eme na wo la. Ƒomewo katã, “ame sia ame, si ate ŋu ase egɔme” la, va tsi tre heɖo to “tso ŋdi kanya, va se ɖe esime ɣe ɖo ta.” Kpɔɖeŋu nyui kae nye esi woɖo ɖi na mí ame siwo kpena le Fiaɖuƒe Akpatawo me le dziɖeɖi me egbea! Togbɔ be ele alea hã la, ɖe wò susu nɔa tsatsam eye nènɔa nu siwo mele vevie o ŋu bum ɣeaɖewoɣi le kpekpeawo mea? Ne nenemae la, ekema gabu kpɔɖeŋu si blema Israel vi mawo ɖo ɖi na mí ŋu kpɔ. Menye ɖeko wolé to ɖe nya siwo wose ŋu vevie ko o, ke wode ŋugble, si na be nyaawo de dzi gbɔ na wo ale gbegbe be wofa avi le ale si dukɔa mewɔ ɖe Mawu ƒe Se la dzi o ta.—Neh. 8:1-9.\n3. Mɔfiame ka dzie Israel viwo wɔ ɖo?\n3 Gake menye ɣeyiɣi ma mee dukɔ la aʋu eƒe nu vɔ̃wo me o. Esi wònye azãɖuɣie ta la, Yehowa di be wòanye dzidzɔkpɔɣi na wo. (4 Mose 29:1) Eya ta Nexemiya gblɔ na dukɔ la be: “Miyi, ne miaɖu aminu, eye miano aha vivi, eye miɖo ɖe ɖe ame siwo si ɖeke mele o la, elabena ŋkeke sia ŋu kɔ na mía Aƒetɔ la, migaxa nu o; elabena dzidzɔkpɔkpɔ ɖe Yehowa ŋu enye miaƒe mɔ́ sesẽ.” Enyo ŋutɔ be dukɔ la wɔ ɖe mɔfiame ma dzi eye gbe ma gbe ‘wotu aglo gã.’—Neh. 8:10-12.\n4. Nu kae Israel viwo ƒe ƒome ƒe tawo wɔ, eye nu kae nye Agbadɔŋkekenyui sia ƒe akpa vevi aɖe?\n4 Le ŋufɔke la, ƒome ƒe tawo va kpe be yewoakpɔ ale si dukɔa ate ŋu awɔ ɖe Mawu ƒe Sea dzi nyuie wu. Esi wodzro Ŋɔŋlɔawo me la, wokpɔe be ele be yewoaɖu Agbadɔŋkekenyuia kple takpekpe kɔkɔe si wotsɔna ƒoa eta la le ɣleti adrelia ma me, tso Tishri 15 va se ɖe 22, eya ta wodze dzadzraɖo ɖe eŋu gɔme. Tso Yosua ŋɔli la, womegaɖu Agbadɔŋkekenyui aɖeke wòdze edzi elea kpɔ o, eye “wònye dzidzɔ gã ŋutɔ” na dukɔa. Ŋkekenyui sia ƒe akpa vevi aɖee nye be, woxlẽ Mawu ƒe Se la na dukɔa “gbe sia gbe tso ŋkeke gbãtɔ dzi va se ɖe ŋkeke mlɔetɔ dzi.”—Neh. 8:13-18.\nŊKEKE SI DZI WOƲU WOƑE NU VƆ̃WO ME\n5. Nu kae Mawu ƒe amewo wɔ do ŋgɔ hafi Lewi viwo xɔ ŋgɔ na wo do gbe ɖa na Yehowa?\n5 Ŋkeke eve megbe la, ɣeyiɣia de be Israel viwo naʋu woƒe nu vɔ̃wo me. Ŋkeke sia menye aglotugbe o. Ke boŋ Mawu ƒe amewo tsi nu dɔ eye wota akpanya tsɔ ɖe ale si wose veve ɖe Mawu ƒe Se la dzi mawɔmawɔ ta fia. Wogaxlẽ Mawu ƒe Sea na dukɔa ake ŋdi ma abe gaƒoƒo etɔ̃ sɔŋ ene. Le ŋdɔ me la, dukɔ la “ʋu wo ɖokui me, eye wode ta agu ɖe Yehowa, woƒe Mawu la ŋkume.” Ema yomee Lewi viwo xɔ ŋgɔ na dukɔa do gbe sia si ŋu wodzra ɖo ɖo nyuie ɖa. —Neh. 9:1-4.\n6. Nu kae kpe ɖe Lewi viwo ŋu woƒe gbedodoɖaa nyo, eye nu kae míesrɔ̃ tso eme?\n6 Ðikeke mele eme o be ale si Lewi viwo xlẽa Mawu ƒe Sea edziedzi lae kpe ɖe wo ŋu wodo gbe ɖa nyuie alea ɖo. Gbedodoɖaa ƒe akpa gbãtɔa ku ɖe Yehowa ƒe dɔwɔwɔwo kple eƒe nɔnɔme nyuiwo koŋ ŋu. Le gbedodoɖaa ƒe akpa susɔea me la, wote gbe ɖe Mawu ƒe “nublanuikpɔkpɔ gã la” dzi zi geɖe, eye wolɔ̃ ɖe edzi anukwaretɔe be Israel viwo medze na nublanuikpɔkpɔ sia o. (Neh. 9:19, 27, 28, 31) Abe Lewi vi mawo ene la, ne míedea ŋugble le Mawu ƒe Nya la ŋu gbe sia gbe, eye míetoa esia dzi nana Yehowa ƒoa nu na mí la, eya ko hafi míate ŋu akpɔ nya geɖe agblɔ nɛ le gbedodoɖa me, eye gɔmesese geɖe wu nanɔ míaƒe gbedodoɖawo ŋu.—Ps. 1:1, 2.\n7. Nu kae Lewi viwo bia Mawu, eye nu kae míesrɔ̃ tso esia me?\n7 Nu ɖeka aɖe koe Lewi viwo bia le woƒe gbedodoɖaa me, eye menye nu gã aɖekee o. Esia dze le kpukpui 32 lia me, afi si gblɔ be: “Mía Mawu, wò Mawu gã ŋusẽtɔ, si ŋu ŋɔdzi le, wò ame si lé nubabla kple amenuveve me ɖe asi la, fu, siwo katã dzɔ ɖe mía kple míaƒe fiawo, amegãwo, nunɔlawo, nyagblɔɖilawo kple mía fofowo kpakple wò dukɔ blibo la dzi tso Asur-fiawo ŋɔli va se ɖe egbe la, megaɖi nu tsɛ le ŋkuwò me o!” Lewi viwo ɖo kpɔɖeŋu nyui ɖi na mí be míakafu Yehowa ahada akpe nɛ gbã hafi atsɔ míawo ŋutɔwo ƒe hiahiãwo aɖo eŋkume.\nWOKAFU MAWU ƑE ŊKƆ KƆKƆE LA\n8, 9. (a) Aleke Lewi viwo dze woƒe gbedodoɖaa gɔme ɖokuibɔbɔtɔe? (b) Edze ƒãa be dziƒoʋakɔ eve kawo ŋue Lewi viwo ƒo nu tsoe?\n8 Togbɔ be Lewi viwo dzra ɖo ɖe woƒe gbedodoɖaa ŋu nyuie do ŋgɔ hã la, wobɔbɔ wo ɖokui eye wose le wo ɖokui me be kpekpeme mele yewoƒe nyawo ŋu aɖe kafukafu si Yehowa dze na la afia wòade edeƒe o. Eya ta woƒo koko na Yehowa ɖokuibɔbɔtɔe tsɔ dze gbe si wodo ɖa ɖe Mawu ƒe dukɔa ta la gɔme be: “Mikafu eƒe ŋkɔ kɔkɔe, si ƒo kafukafu kple ŋkɔxɔxɔwo katã ta.”—Neh. 9:5.\n9 Woyi gbedodoɖaa dzi be: “Wò ɖeka koe nye Yehowa; wòe wɔ dziƒowo kple dziƒowo ƒe dziƒo kple wo ŋuti nuwo. Wòe wɔ anyigba kple atsiaƒu kpakple nu siwo katã le anyigba dzi kple atsiaƒu me. Wòe na agbe wo katã. Dziƒoʋakɔwo subɔa wò.” (Neh. 9:6, Eʋegbe Biblia, ƒe 2010 tɔ) Nyateƒee, Yehowa Mawu ye wɔ dziƒoʋakɔwo—siwo nye ɣleti kple ɣletivihatsotso gbogbo wɔnukuawo. Eye nenema ke eyae wɔ míaƒe anyigba dzeania hena ŋutetee be wòalé nu gbagbe hamehame gbogboawo—siwo yi edzi le dzidzim le wo ƒomeviwo nu—la katã ƒe agbe ɖe te. Mawudɔla kɔkɔewo, siwo hã woyɔ be “dziƒoʋakɔ” la, kpɔ eteƒe esime Mawu wɔ nu siawo katã. (1 Fia. 22:19; Hiob 38:4, 7) Mawudɔla siawo wɔa Mawu ƒe lɔlɔ̃nu ɖokuibɔbɔtɔe, eye wowɔa subɔsubɔdɔ na nu vɔ̃ me siwo “anyi ɖeɖekpɔkpɔ dome.” (Heb. 1:14) Kpɔɖeŋu nyui kae nye esi mawudɔlawo ɖo ɖi na mí, esi míawo hã míewɔ ɖeka le Yehowa subɔm abe aʋakɔ si wona hehee nyuie ene!—1 Kor. 14:33, 40.\n10. Nu kae míesrɔ̃ tso ale si Mawu wɔ nu kple Abraham me?\n10 Eyome Lewi viawo he susu yi ale si Mawu wɔ nu kple Abram dzi. Esi Abram xɔ ƒe 99 gɔ̃ hã la, srɔ̃a Sarai medzi vi ɖeka pɛ hã nɛ haɖe o. Ɣemaɣie Yehowa trɔ eŋkɔ be Abraham, si gɔmee nye “dukɔ geɖewo fofo.” (1 Mose 17:1-6, 15, 16) Mawu gado ŋugbe na Abraham be eƒe dzidzimeviwo anyi Kanaan-nyigbaa dome. Zi geɖe la, amegbetɔwo ŋlɔa ŋugbe siwo wodo be; gake mele alea le Yehowa gome o. Esia dze le Lewi viawo ƒe gbedodoɖaa me, esi wogblɔ be: “Wòe nye Yehowa Mawu, ame si tia Abram, eye nèkplɔe tso Ur-Kaldea hetsɔ ŋkɔ nɛ be Abraham. Eye esi nèkpɔ be, eƒe dzi ɖi anukware le ŋkuwòme la, èbla nu kplii, be yeatsɔ Kanaanitɔwo . . . ƒe anyigba ana eƒe dzidzimeviwo, eye nèwɔ wò nya dzi, elabena dzɔdzɔetɔ nènye.” (Neh. 9:7, 8) Mina míawo hã míasrɔ̃ mía Mawu dzɔdzɔetɔ la, eye míadze agbagba awɔ míaƒe ŋugbedodowo dzi ɣesiaɣi.—Mat. 5:37.\nNU SIWO YEHOWA WƆ NA EƑE DUKƆ LA XEXLẼ FIA\n11, 12. Yehowa ƒe ŋkɔ gɔme ɖe, eye aleke esia dze le ale si wòwɔ nu kple Abraham ƒe dzidzimeviwo me?\n11 Ŋkɔ Yehowa gɔmee nye “Enana Wòvaa Eme,” si fia be Mawu yia edzi nɔa nu sia nu si hiã la wɔm be eƒe ŋugbedodowo nava eme. Esia dze nyuie le ale si Mawu wɔ nu kple Abraham ƒe dzidzimeviwo esime wonye kluviwo le Egipte la me. Ɣemaɣi la, edze abe manya wɔ be woana ablɔɖe dukɔ bliboa be woayi aɖanɔ Ŋugbedodonyigbaa dzi o ene. Gake Mawu yi edzi wɔ nu sia nu si hiã va se ɖe esime eƒe ŋugbedodoa va eme heto esia dzi ɖee fia be yedze na yeƒe ŋkɔ gã tɔxɛ Yehowa.\n12 Le Lewi viwo ƒe gbedodoɖa si Nexemiya ŋlɔ ɖi me la, wogblɔ tso Yehowa ŋu be: “Èkpɔ mía fofowo ƒe hiã le Egipte, eye nèse woƒe ɣli le Avaƒu la nu. Èwɔ dzesiwo kple nukunuwo ɖe Farao kple eƒe dɔlawo katã kpakple eƒe anyigba dzi dukɔ blibo la ŋu; elabena ènya be, dadam wole ɖe wo ŋu, eye nède ŋkɔ ɖokuiwò ŋu, abe ale si wògale egbe siawo ko ene. Èma ƒu la me le wo ŋgɔ, eye woto ƒuƒuiƒe le ƒu la titina; ke èxlã wo yometilawo ɖe tɔ me, abe ale si kpe dzea tɔ sesẽwo me ene.” Azɔ woƒo nu tso nu bubu siwo Yehowa gawɔ na eƒe dukɔa ŋu be: “Nèbɔbɔ anyigbadzitɔ, siwo nye Kanaanitɔwo, ɖe anyi le wo ŋku me . . . Woxɔ du sesẽwo kple anyigba wɔnuwo, eye woxɔ aƒe, siwo me kesinɔnu geɖewo le fũu, kple vudo ɖeɖewo, waingblewo kple amitiwo kpakple ati tseku ɖuɖuawo taŋtaŋ; woɖu nu ɖi ƒo da ami, eye wonɔ agbe vivi le wò kesinɔnu geɖeawo me.”—Neh. 9:9-11, 24, 25.\n13. Ðoɖo kae Yehowa wɔ hena Israel viwo ƒe gbɔgbɔmenuhiahiãwo gbɔ kpɔkpɔ, gake aleke wowɔ nui?\n13 Mawu gawɔ nu bubu geɖewo be eƒe ŋugbedodoa nava eme. Le kpɔɖeŋu me, esi Israel viwo ʋu le Egipte teti la, Yehowa wɔ ɖoɖo ɖe woƒe gbɔgbɔmenuhiahiãwo gbɔ kpɔkpɔ ŋu. Lewi viwo gblɔ le woƒe gbedodoɖa na Mawu me be: “Èɖi va Sinai-to la dzi, eye nèƒo nu kpli wo tso dziƒo; èna kɔnu dzɔdzɔewo, nufiame siwo le eteƒe, kpakple ɖoɖo kple se nyuiwo wo.” (Neh. 9:13) Yehowa tia Israel be wòanye yeƒe dukɔ eye wòɖoe be yeatsɔ Ŋugbedodonyigbaa ana wo. Eya ta efia nu wo be woanye ame siwo dze be yeƒe ŋkɔ kɔkɔe la nanɔ wo ŋu. Gake wogbe eƒe nufiamewo dzi wɔwɔ.—Mixlẽ Nexemiya 9:16-18.\nTOHEHE NA ISRAEL VIWO\n14, 15. (a) Aleke Yehowa kpɔ nublanui na eƒe dukɔ wɔnuvɔ̃ la helé be na woe? (b) Nu kae míesrɔ̃ tso ale si Mawu wɔ nu ɖe eƒe dukɔa ŋu me?\n14 Le Lewi viwo ƒe gbedodoɖaa me la, woƒo nu tso nu vɔ̃ eve siwo Israel viwo wɔ esi wodo ŋugbe le Sinai-toa gbɔ be yewoawɔ ɖe Mawu ƒe Sea dzi vɔ megbe teti la ŋu. Ðe wòle be Mawu naɖe asi le wo ŋu woaku ɖe gbea dzi hafi. Gake ekpɔ nublanui na wo, eye wòyi edzi lé be na wo. Lewi viawo kafu Yehowa le woƒe gbedodoɖaa me be: “Mègblẽ wo ɖe gbea dzi o le wò nublanuikpɔkpɔ gã la ta . . . Ƒe blane sɔŋ nènyi wo le gbea dzi, eye naneke mehiã wo o; woƒe avɔwo medo xoxo o, eye woƒe afɔwo mete o.” (Neh. 9:19, 21) Egbea hã Yehowa naa nu sia nu si míehiã be míate ŋu ayi edzi asubɔe nuteƒewɔwɔtɔe la mí. Megadzɔ gbeɖe be míava nɔ abe Israel vi akpe geɖe siwo ku le gbea dzi le woƒe tomaɖomaɖo kple xɔsemanɔamesi ta la ene o. Le nyateƒe me la, woŋlɔ nu siawo ɖi “be woanye nuxɔxlɔ̃ na mí ame siwo dzi nuɖoanyi siawo ƒe nuwuwuwo va ɖo la.”—1 Kor. 10:1-11.\n15 Nublanuitɔe la, esi Israel viwo ɖo Ŋugbedodonyigbaa dzi la, wova ƒo wo ɖokuiwo ɖe Kanaanitɔwo ƒe mawusubɔsubɔ si me wowɔa ahasi le hetsɔa wo viwo saa vɔe le gɔ̃ hã me. Eya ta Yehowa ɖe mɔ dukɔ bubuwo te eƒe dukɔa ɖe anyi. Esi Yehowa ƒe amewo trɔ dzi me la, ekpɔ nublanui na wo, tsɔ woƒe nu vɔ̃wo ke wo, eye wòɖe wo tso woƒe futɔwo si me. Esia dzɔ ‘zi geɖe.’ (Mixlẽ Nexemiya 9:26-28, 31.) Lewi viwo ʋu eme be: “Èzi kpi kpɔ wo ƒe geɖe, eye nètsɔ wò gbɔgbɔ xlɔ̃ nu wo to wò nyagblɔɖilawo dzi, gake womeɖo to o, eya ta nètsɔ wo de asi na anyigba dzi dukɔwo.”—Neh. 9:30.\n16, 17. (a) Esi Israel viwo gagbe toɖoɖo Yehowa ake la, nu kae do tso eme na wo? (b) Aleke Israel viwo ʋu wo ɖokui me, eye ŋugbe kae wodo?\n16 Esi Israel viwo trɔ gbɔ tso aboyo me gɔ̃ hã la, wogagbe toɖoɖo Yehowa ake. Nu kae do tso eme? Lewi viawo yi gbedodoɖaa dzi be: “Kpɔ ɖa, míezu dɔlawo egbe siawo; anyigba, si nètsɔ na mía fofowo, be woaɖu edzi kutsetsewo kple edzi nu nyuiwo la dzie míezu dɔlawo le. Edzi agblemenuwo le dzidzim ɖe dzi na fia, siwo nètsɔ ɖo mía nu le míaƒe nu vɔ̃wo ta la, . . . eye míeɖo xaxa gã me.”—Neh. 9:36, 37.\n17 Esi Mawu ɖe asi le eƒe amewo ŋu woɖo xaxa me la, ɖe Lewi viwo ƒe nyawo fia be Mawu tɔ medzɔ oa? Kura o! Woʋu eme be: “Tɔwò dzɔ le nu siwo katã va mía dzi la me, elabena èwɔe ɖe eteƒe, ke míawo míewɔ nu tovo.” (Neh. 9:33) Azɔ wowu gbe sia si wodo ɖa ɖokuitɔmadimaditɔe la nu kple ŋugbedodo vevi si nye be, dukɔa awɔ ɖe Mawu ƒe Sea dzi tso ekema dzi. (Mixlẽ Nexemiya 10:1; 10:30) Woŋlɔ ŋugbedodo sia ɖe agbalẽ me, eye Yuda-megã 84 de asi ete.—Neh. 10:2-28.\n18, 19. (a) Nu kae míehiã hafi míate ŋu atsi agbe ayi ɖe Mawu ƒe xexe yeyea me? (b) Nu ka ŋue wòle be míanɔ gbe dom ɖa le, eye nu ka tae?\n18 Hafi míadze na agbetsitsi ayi ɖe Yehowa ƒe xexe yeye dzɔdzɔea me la, míehiã eƒe amehehe alo tohehe. Apostolo Paulo bia be: “Vi kae li, si fofoa mehea to na o?” (Heb. 12:7) Ne míexɔa Mawu ƒe amehehe eye míeyia edzi subɔnɛ nuteƒewɔwɔtɔe la, ke míele eɖem fia be míeɖe mɔ wòle mía ɖɔm ɖo to eƒe gbɔgbɔa dzi. Azɔ hã, ne míewɔ nu vɔ̃ gã la, míate ŋu aka ɖe edzi be Yehowa atsɔe ake mí ne míetrɔ dzi me vavã eye míelɔ̃ xɔ eƒe tohehe ɖokuibɔbɔtɔe.\n19 Eteƒe madidi o, Yehowa awɔ nu siwo gawɔ nuku wu esiwo wòwɔ esime wòɖe Israel viwo tso Egipte la gɔ̃ hã. Ɣemaɣi la, ame sia ame adze si Mawu gã si gbegbe wònye. (Eze. 38:23) Abe ale si ko Yehowa ƒe dukɔ si nɔ anyi le blema la nyi Ŋugbedodonyigbaa dome ene la, nenema ke Kristotɔ siwo katã ado dzi asubɔ Yehowa nuteƒewɔwɔtɔe la anyi Mawu ƒe xexe yeye si me dzɔdzɔenyenye anɔ la dome godoo. (2 Pet. 3:13) Esi míele mɔ kpɔm na nu nyui siawo la, mina míayi edzi anɔ gbe dom ɖa be Mawu ƒe ŋkɔ gã la ŋuti nakɔ. Le nyati si kplɔe ɖo me la, míadzro gbedodoɖa bubu si nu wòle be míanɔ agbe ɖo be Mawu nayra mí tso fifia yi ɖe mavɔmavɔ me la me.


2 Samuel 16 - Holy Bible [Ewe Bible 1913] - (2Sa 16)\nEsi Dawid to toa ta me yi ʋee la, kpo ɖa, Mefiboset ƒe dɔla Ziba va kpee, eye tedzi eve, siwo wòbia akpa na, eye wotsɔ abolo bɔbɔ alafa eve, weintsetse ƒuƒu bolo alafa ɖeka kple wein lãgbalẽgolo ɖeka do agba ɖe wo dzi la, kpe ɖe eŋu.\nFia la bia Ziba bena: Nuka nèbe, yeawɔ nu siawoe? Ziba ɖo ŋu be: Tedziawo nye fia la ƒe aƒea to, ne woaɖo; aboloawo kple kutsetse kpoawo nye ɖekakpuiawo tɔ, ne woaɖu; eye wein la nye amesiwo ŋu ɖeɖi te le gbedzi la to, ne woano.\nFia la gblɔ be: Afika wò aƒetɔ ƒe vi la le? Ziba ɖo ŋu na fia la bena: Kpɔ ɖa, etsi Yerusalem, elabena egblɔ be: Azɔ la Israel ƒe aƒe la agagbugbɔ fofonye ƒe fiaɖuƒe la nam!\nTete fia la gblɔ na Ziba bena: Kpɔ ɖa, Mefiboset ƒe nuwo katã nye tɔwò! Eye Ziba gblɔ be: Mede ta agu na wò! Ne nye aƒetɔ nya ve nunye ko!\nEsi fia Dawid va Baxurim la, kpɔ ɖa, ŋutsua ɖe, si tso Saul ƒe aƒe ƒe ƒome la me, si ŋkɔ nye Simei, Gera vi la, do tso afima va le ɖiŋu dom.\nEye wòfɔ kpe le Dawid kple fia Dawid ƒe dɔlawo katã kple ameha blibo la kpakple kalẽtɔ, siwo katã le eƒe ɖusi kple mia me la dam.\nEye Simei le ɖiŋu dom le gbɔgblɔm be: Dzo, dzo, wò hlɔ̃me kple ame vɔ̃ɖi!\nYehowa gbugbɔ Saul, amesi teƒe nèzu fia ɖo la, ƒe aƒe ƒe ʋu katã va dziwò, eye Yehowa tsɔ fiaɖuƒe la de asi na viwò Absalom; kpɔ ɖa, azɔ ège ɖe dzɔgbevɔ̃e me, elabena hlɔme nènye!\nZeruya vi Abisai gblɔ na fia la bena: Nukaŋuti avũ kuku sia anɔ ɖiŋu dom na nye aƒetɔ fia la? Na mayi aɖatso ta le enu!\nKe fia la gblɔ be: Nya ka me mele kple mi Zeruya viwo? Nedo ɖiŋu faa! Elabena nenye Yehowae gblɔ nɛ be: do ɖiŋu na Dawid la! ameka kpɔ mɔ agblɔ be: nukaŋuti nèle wɔwɔm alea?\nEye Dawid gblɔ na Abisai kple eƒe dɔlawo katã bena: Kpɔ ɖa, vinye, si do tso nye ali me la, le nye ku dim; aleke wɔ Benyamintɔ mahadii oa? Mina, ne wòado ɖiŋu ko, elabena Yehowae gblɔe nɛ!\nƉewohĩ Yehowa akpɔ nye hiã la nam, eye Yehowa atsɔ nyui aɖo ɖiŋu, si wòɖo nam egbe la teƒe.\nEye Dawid kple eƒe amewo lé mɔ, ke Simei zɔ to la xa le ekasa, eye wòle ɖiŋu dom le yiyim, eye wòtɔ kpe le edam hele ke hlẽm ɖe ya me.\nEye fia la kple ameha blibo, si le eŋu la, va Ayefim, eye wogbɔ ɖe me le afima.\nKe Absalom kple ameha blibo, si nye Israel-ŋutsuwo la, va Yerusalem, eye Axitofel kpe ɖe eŋu.\nEsime Dawid xɔlɔ̃ Xusai, Arkitɔ la, va Absalom gbɔ la, Xusai gblɔ na Absalom bena: Fia nenɔ agbe! Fia nena agbe!\nTete Absalom gblɔ na Xusai bena: Xɔ̃wò lae nye esia lɔ̃m nèlea? Nukaŋuti mèyi kple xɔwo la oa?\nXusai ɖo ŋu na Absalom bena: Kpao, ke boŋ amesi Yehowa kple dukɔ sia kpakple Israel-ŋutsuwo katã da la, tɔ menye, eye eya gbɔ manɔ!\nEye evevea ke: Ameka masubɔ, ne menye via oa? Alesi mesubɔ fofowòe la, nenema manɔ wò hã gbɔwòe.\nEye Absalom gblɔ na Axitofel bena: Miɖe adaŋu, nusi míawɔ!\nAxitofel gblɔ na Absalom bena: Yi fofowò ƒe ahiã, tsiwo wogblẽ ɖe megbe, be woakpɔ aƒea dzi la gbɔ; eye ne Israel blibo la se be, mia kple fofowò dome gblẽ la, ekema ŋusẽ aɖo alɔ me na amesiwo katã le ŋuwò!\nEye wowɔ agbadɔ ɖe xɔta na Absalom, eye Absalom de asi fofoa ƒe ahiãwo ŋu le Israel blibo la ŋku me.\nWobua Axitofel ƒe aɖaŋu, si wòɖona ɣemaɣi la, abe Mawue wòbia gbee ene: alea Axitofel ƒe aɖaŋuɖoɖo nɔ na Dawid kple Absalom siaa.


2 Mose 13 | Biblia Le Internet Dzi | Xexe Yeye Gɔmeɖeɖe\n2 Mose 13:1-22\nŊgɔgbeviŋutsuwo kple lãwo ƒe atsu gbãtɔwo nye Yehowa tɔ (1, 2)\nAmɔwɔ Maʋamaʋã Bolo Ŋkekenyui (3-10)\nWoatsɔ ŋgɔgbeviŋutsuwo kple lãwo ƒe atsu gbãtɔwo ana Mawu (11-16)\nWokplɔ Israel-viwo ɖo ta Ƒudzĩ la gbɔ (17-20)\nAlilikpo dodo si gaklẽna abe dzobibi ene (21, 22)\n13 Eye Yehowa gagblɔ na Mose be: 2 “Kɔ Israel-viwo ƒe ŋgɔgbeviŋutsu ɖe sia ɖe ŋu nam. Amegbetɔwo ƒe ŋgɔgbeviŋutsuwo kple lãwo ƒe vi gbãtɔ siwo nye atsu la nye tɔnye.”+ 3 Eye Mose gblɔ na dukɔ la be: “Miɖo ŋku gbe si gbe mieʋu dzo le Egipte,+ afi si nye kluviwo ƒe me, la dzi, elabena asi sesẽe Yehowa tsɔ kplɔ mi tso afi sia.+ Eya ta migaɖu naneke si me amɔwɔʋãnu le o. 4 Miele ʋuʋu ge egbe, le ɣleti si nye Abib*+ me. 5 Eye ne Yehowa kplɔ mi yi Kanaantɔwo, Hititɔwo, Amoritɔwo, Hivitɔwo kple Yebusitɔwo+ ƒe anyigba, si ŋu wòka atam ɖo na mia tɔgbuiwo be yeatsɔ ana mi,+ si nye anyigba si dzi notsi kple anyitsi le sisim le dzi la,+ ekema miaɖu azã sia le ɣleti sia me. 6 Ŋkeke adre sɔŋ miaɖu amɔwɔ maʋamaʋã bolo,+ eye ŋkeke adrelia nanye ŋkekenyui na Yehowa. 7 Amɔwɔ maʋamaʋã bolo nàɖu ŋkeke adreawo;+ womakpɔ nu ʋaʋã aɖeke le gbɔwò o,+ eye womakpɔ amɔwɔ ʋaʋã aɖeke le gbɔwò le wò anyigba* katã dzi o. 8 Gbe ma gbe nàgblɔ na viwò be: ‘Nu si Yehowa wɔ nam esime meʋu dzo le Egipte la tae.’+ 9 Ŋkekenyui sia anɔ na wò abe dzesi le wò asi ŋu kple ŋkuɖodzinu le wò ŋgonu*+ ene, ne Yehowa ƒe se la nanɔ wò nu me; elabena asi sesẽ Yehowa tsɔ kplɔ wò tso Egipte. 10 Eye nànɔ ɖoɖo sia dzi wɔm le eƒe ɣeyiɣi ɖoɖi dzi ƒe sia ƒe.+ 11 “Ne Yehowa kplɔ wò yi Kanaantɔwo ƒe anyigba, si ŋu wòka atam na wò kple tɔgbuiwòwo be yeatsɔ ana mi dzi la,+ 12 ekema nàtsɔ ŋgɔgbeviŋutsu* ɖe sia ɖe kple lãwo ƒe vi gbãtɔ siwo nye atsu siwo katã ava su asiwò la ana Yehowa. Ŋgɔgbeviŋutsuwo kple lãwo ƒe ŋgɔgbevi siwo nye atsu la nye Yehowa tɔ.+ 13 Tsɔ alẽ xe fe ɖe tedzi ƒe vi gbãtɔ ɖe sia ɖe ta, eye ne màxe fe ɖe eta o la, ekema nàŋe kɔ le enu. Xe fe ɖe wò ŋgɔgbeviŋutsuwo katã ta.+ 14 “Eye ne viwò va bia wò emegbe be, ‘Nu sia gɔme ɖe?’ hã la, ekema nàɖo eŋu nɛ be: ‘Asi sesẽe Yehowa tsɔ kplɔ mí tso Egipte, afi si nye kluviwo ƒe me.+ 15 Esi Farao gbe dzimesesẽtɔe be yemaɖe asi le mía ŋu míadzo o la,+ Yehowa wu ŋgɔgbeviwo katã le Egipte-nyigba dzi, amewo ƒe ŋgɔgbeviwo kple lãwo ƒe vi gbãtɔwo siaa.+ Esia tae metsɔa lãwo ƒe vi gbãtɔ* siwo nye atsu la katã saa vɔ na Yehowa, eye mexea fe ɖe nye ŋgɔgbeviŋutsuwo katã ta ɖo.’ 16 Esia nanɔ abe dzesi le wò asi ŋu kple ŋgoblanu le wò ŋgonu* ene,+ elabena asi sesẽe Yehowa tsɔ kplɔ mí tso Egipte.” 17 Ke esi Farao ɖe asi le dukɔ la ŋu wodzo la, Mawu mekplɔ wo to mɔ si to Filistitɔwo ƒe anyigba dzi o, evɔ wònye mɔ mae nye kpuitɔ hafi. Elabena Mawu gblɔ be: “Dukɔ la ava trɔ susu ne wokpe aʋa kpli wo, eye woatrɔ ayi Egipte.” 18 Eya ta Mawu na dukɔ la gɔdɔ̃ mɔ to Ƒudzĩ la ƒe gbedzimɔ.+ Ke Israel-viwo dzo le Egipte-nyigba dzi le ɖoɖo nu abe asrafohawo ene. 19 Azɔ hã Mose tsɔ Yosef ƒe ƒuwo ɖe asi, elabena Yosef na Israel-viwo ka atam nɛ, eye wògblɔ be: “Mawu atrɔ susu ɖe mia ŋu godoo, eye mitsɔ nye ƒuwo tso afi sia yii.”+ 20 Eye woho tso Sukot heva ƒu asaɖa anyi ɖe Etam, le gbegbe la nu. 21 Le ŋkeke me la, Yehowa nɔa wo ŋgɔ le alilikpo dodo* aɖe me hekplɔa wo le mɔa dzi,+ eye le zã me la, eklẽna na wo le dzobibi aɖe me, ale wotea ŋu zɔa mɔ le ŋkeke me kple zã me siaa.+ 22 Alilikpo dodo la medzona le dukɔ la ŋgɔ le ŋkeke me o, eye dzobibi la medzona le zã me o.+\n^ Kpɔ Megbenyawo B15.\n^ Egɔmeɖeɖe tẽe, “liƒowo.”\n^ Egɔmeɖeɖe tẽe, “ŋugbladome.”\n^ Egɔmeɖeɖe tẽe, “ame sia ame si ʋu dɔ nu.”\n^ Egɔmeɖeɖe tẽe, “nu sia nu si ʋu dɔ nu.”\n^ Egɔmeɖeɖe tẽe, “alilikpo dodo tsrala.”


Yɔdoa Tsi Ƒuƒlu, Elabena Yesu Le Agbe! | Yesu Ƒe Agbemeŋutinya\nMATEO 28:3-15 MARKO 16:5-8 LUKA 24:4-12 YOHANES 20:2-18\nNU SIWO DZƆ LE YESU ƑE YƆDOA TO\nEÐE EÐOKUI FIA NYƆNU VOVOVOWO\nAleke gbegbe nyɔnuawo ƒe nu kue nye esi esi wova yɔdoa to eye wòdze abe yɔdoa tsi ƒuƒlu ene! Maria Magdalatɔ la ƒu du yi “Simon Petro kple nusrɔ̃la kemɛ, si gbɔ Yesu melɔ̃a nu le o,” si nye apostolo Yohanes gbɔ. (Yohanes 20:2) Ke hã nyɔnu mamlɛawo siwo tsi yɔdoa to la kpɔ mawudɔla aɖe. Eyome wogakpɔ mawudɔla bubu aɖe si “le awu ʋlaya ɣi me” le yɔdoa me.—Marko 16:5.\nMawudɔlaawo dometɔ ɖeka gblɔ na wo be: “Migavɔ̃ o, elabena menyae be Yesu si wohe ɖe ati ŋu la dimee miele. Mele afi sia o, elabena wofɔe ɖe tsitre, abe ale si wògblɔe ene. Miva kpɔ afi si wotsɔe mlɔ la ɖa. Eya ta miɖe abla yi ɖagblɔ na eƒe nusrɔ̃lawo be wofɔe ɖe tsitre tso ame kukuwo dome, eye kpɔ ɖa, edze mia ŋgɔ yina Galilea.” (Mateo 28:5-7) Ale nyɔnu siawo siwo le ‘dzodzom nyanyanya hele vɔvɔ̃m’ ŋutɔ la de afɔ du me yi ɖagblɔe na nusrɔ̃lawo.—Marko 16:8.\nMaria va ke ɖe Petro kple Yohanes ŋu azɔ. Egblɔ dzitsitsitɔe be: “Wokɔ Aƒetɔ la dzoe le yɔdoa me, eye míenya afi si wodae ɖo o.” (Yohanes 20:2) Enumake Petro kple Yohanes hã de afɔ du me. Yohanes ƒe afɔ tsɔ wu, eye wòɖo yɔdoa gbɔ gbã. Edo kɔ ɖa hekpɔ aklalaawo gake mege ɖe eme o.\nPetro le eyome va ɖo, eye wòge ɖe yɔdoa me ʋla. Ekpɔ aklalawo kple avɔ si wotsɔ bla ta na Yesu la le yɔdoa me. Yohanes hã ge ɖe yɔdoa me azɔ, eye wòxɔ Maria ƒe nyatakaka la dzi se. Wo ame evea siaa mese egɔme be wofɔ Yesu ɖe tsitre o, togbɔ be eƒo nu tso eŋu na wo do ŋgɔ hã. (Mateo 16:21) Nya la wɔ moyaa na wo eye wotrɔ yi aƒe me. Gake Maria, si trɔ gbɔ va yɔdoa to ya tsi anyi.\nLe ɣeyiɣi sia me la, nyɔnu kemɛawo le mɔ dzi yina egblɔ ge na nusrɔ̃lawo be wofɔ Yesu ɖe tsitre. Esi wole du dzi yina la, Yesu va tu wo hegblɔ na wo be: “Medo gbe na mi!” Ale “wolé eƒe afɔwo hebɔbɔ nɛ.” Azɔ Yesu gblɔ be: “Migavɔ̃ o! Miyi ɖaka eta na nɔvinyewo, ne woayi Galilea, eye woakpɔm le afi ma.”—Mateo 28:9, 10.\nDo ŋgɔ esi anyigba ʋuʋu eye mawudɔlawo ɖe wo ɖokui fia la, asrafo siwo nɔ yɔdoa gbɔ la dzo “nyanyanya, eye wozu abe ame kukuwo ene.” Esi wogaɖo wo ɖokui me la, woyi dua me “ɖaka nu siwo katã dzɔ la ta na nunɔlawo ƒe tatɔwo.” Nunɔlawo de adaŋu kple Yudatɔwo ƒe amegãwo. Wotso nya me be yewoana zãnu asrafoawo ne woatsyɔ nu nyaa dzi ahagblɔ be: “Eƒe nusrɔ̃lawo va fii le zã me esime míele alɔ̃ dɔm.”—Mateo 28:4, 11, 13.\nWoate ŋu awu Roma-srafo ne edɔ alɔ̃ esime wòle dzɔla ƒe dɔ wɔm, eya ta nunɔlawo do ŋugbe na wo be: “Ne nya sia [alakpanya si nye be yewodɔ alɔ̃] ɖo nutodziɖula la ƒe to me la, ekema míaɖe eme nɛ, eye mahiã be miatsi dzi o.” (Mateo 28:14) Asrafoawo xɔ zãnua eye wowɔ nu si nunɔlawo gblɔ. Aleae wòdzɔe be alakpanya si nye be wova fi Yesu ƒe kukua la kaka ɖe Yudatɔwo dome.\nMaria Magdalatɔ la gale nuxaxa dzi le yɔdoa to. Esi wòdo kɔ ɖa kpɔ yɔdoa me la, ekpɔ mawudɔla eve siwo le awu ɣiwo me! Ðeka nɔ anyi ɖe afi si Yesu ƒe kukua nɔ la ƒe tade eye evelia le eƒe afɔde. Wobiae be: “Nyɔnu, nu ka tae nèle avi fam?” Maria ɖo eŋu be: “Wokɔ nye Aƒetɔ la dzoe, gake nyemenya afi si wotsɔe yi ɖada ɖo o.” Esi Maria trɔ la, ekpɔ ame bubu. Eya hã bia nya si mawudɔlaawo do ŋgɔ bia lae hegblɔ kpee be: “Ame ka dim nèle?” Esi wòsusu be abɔdzikpɔlae ta la, egblɔ nɛ be: “Aƒetɔ, ne wòe kɔe dzoe la, ekema gblɔ afi si nètsɔe da ɖo la nam, ne mayi aɖakɔe.”—Yohanes 20:13-15.\nLe nyateƒe me la, Yesu si wofɔ ɖe tsitre lae Maria nɔ nu ƒom na, gake mekpɔe dze sii ɣemaɣi o. Ke hã esi Yesu yɔe be, “Maria!” la, ekpɔe dze sii enumake le ale si Yesu lɔ̃a eyɔyɔ la me be eyae. Maria gblɔ dzidzɔtɔe be, “Raboni!” (si gɔmee nye “Nufiala!”). Ke hã esi wònɔ vɔvɔ̃m be Yesu adzo le ye gbɔ ayi dziƒo ta la, eku ɖe eŋu. Eya ta Yesu gblɔ nɛ be: “Dzudzɔ kuku ɖe ŋunye, elabena nyemekpɔ yi Fofo la gbɔ haɖe o. Ke yi nɔvinyewo gbɔ, eye nàgblɔ na wo be, ‘Meyina Fofonye kple mia Fofo, nye Mawu kple mia Mawu la gbɔ.’”—Yohanes 20:16, 17.\nMaria ƒu du yi afi si apostoloawo kple nusrɔ̃la bubuawo ƒo ƒu ɖo. Egblɔ na wo be: “Mekpɔ Aƒetɔ la!” eye wògblɔ nu si teƒe wòkpɔ la tsɔ ƒu nyɔnu kemɛawo tɔ dzi. (Yohanes 20:18) Gake nya siawo “ɖi bometsinya na wo.”—Luka 24:11.\nEsi Maria Magdalatɔ la kpɔe be yɔdoa tsi ƒuƒlu vɔ megbe la, nu kawo teƒee eya kple nyɔnu kemɛawo kpɔ?\nNu kae Petro kple Yohanes wɔ esi wova kpɔe be yɔdoa tsi ƒuƒlu?\nAme kae nyɔnu kemɛawo do goe le mɔa dzi esime woyina Yesu ƒe nusrɔ̃lawo gbɔ, eye nu kae gadzɔ esi Maria Magdalatɔ la trɔ va yɔdoa gbɔ?\nAleke nusrɔ̃lawo wɔ nui esi wose nyatakakaawo?\njy ta 134 axa 304-305


Yeremiya 1 | Biblia Le Internet Dzi | Xexe Yeye Gɔmeɖeɖe\nWoɖo Yeremiya nyagblɔɖilae (1-10)\nŊutega si ku ɖe yevuziti ŋu (11, 12)\nŊutega si ku ɖe nuɖaze ŋu (13-16)\nWodo ŋusẽ Yeremiya na eƒe dɔa wɔwɔ (17-19)\n1 Esiae nye Yeremiya,* Hilkiya, si nye nunɔla siwo nɔ Anatot+ le Benyamin-nyigba dzi la dometɔ ɖeka ƒe vi, ƒe nyawo. 2 Yehowa ƒe gbe va nɛ le Yuda-fia Yosiya,+ Amon+ vi, ŋɔli le eƒe fiaɖuɖu ƒe ƒe wuietɔ̃lia me. 3 Gbedeasia gava nɛ le Yuda-fia Yehoyakim,+ Yosiya vi, ŋɔli va se ɖe Yuda-fia Zedekiya,+ Yosiya vi, ƒe ƒe wuiɖekɛlia ƒe nuwuwu heva se ɖe esime woɖe aboyo Yerusalem le ɣleti atɔ̃lia me.+ 4 Yehowa ƒe gbe va nam be: 5 “Hafi mava mè wò ɖe dɔ me la, menya* wò,+Eye hafi woadzi wò* la, mekɔ ŋuwò.*+ Metsɔ wò ɖo nyagblɔɖilae na dukɔwo.” 6 Ke megblɔ be: “Oo, Aƒetɔ Dziɖulagã Yehowa! Nyemenya nuƒoƒo o,+ elabena ŋutsuvi* dzaa ko menye.”+ 7 Ke Yehowa gblɔ nam be: “Mèganɔ gbɔgblɔm be, ‘Ŋutsuvi dzaa ko menye’ o. Ke boŋ ame siwo katã gbɔ madɔ wò ɖo la, yi;Eye nàgblɔ nu siwo katã ƒe se mede na wò la.+ 8 Woƒe dzedzeme megaɖi vɔvɔ̃ na wò o,+Elabena ‘meli kpli wò be maɖe wò,’+ Yehowa ye gblɔe.” 9 Eye Yehowa do eƒe asi ɖa tɔ nu nam.+ Eye Yehowa gblɔ nam be: “Metsɔ nye nyawo de wò nu me.+ 10 Kpɔ ɖa, metsɔ wò ɖo dukɔwo kple fiaɖuƒewo nu egbe sia, ne nàho nu ahamu nu, nàtsrɔ̃ nu ahagbã nu, eye nàɖo nu te ahaƒã nu.”+ 11 Yehowa ƒe gbe gava nam be: “Yeremiya, nu ka kpɔm nèle?” Eye meɖo eŋu be: “Yevuziti* ƒe alɔ kpɔm mele.” 12 Eye Yehowa gblɔ nam be: “Èkpɔe tututu, elabena mele ŋute ɖe nye nya la ŋu, ne mawɔe ade goe.” 13 Yehowa ƒe gbe gava nam zi evelia be: “Nu ka kpɔm nèle?” Eye megblɔ be: “Mele ze* aɖe si le fiefiem* la kpɔm, eye eƒe nugbɔ viã ɖa tso dziehe.” 14 Eye Yehowa gblɔ nam be: “Vɔ̃ la atso ka tso dzieheAƒo ɖe anyigba la dzi nɔlawo katã dzi.+ 15 Elabena ‘mele dziehefiaɖuƒewo ƒe ƒomewo katã yɔ ge,’ Yehowa ye gblɔe;+‘Eye woava; wo dometɔ ɖe sia ɖe ali eƒe fiazikpui anyiÐe Yerusalem ƒe agbowo nu,+Eye woava ɖe to ɖe eƒe gliwo katãKple Yuda duwo katã.+ 16 Madrɔ̃ ʋɔnu wo eye mabu fɔ wo ɖe woƒe vɔɖivɔ̃ɖi ta,Elabena wogblẽm ɖi+Hele dzudzɔ dom na mawu bubuwo,+Eye wole ta dem agu na woƒe asinudɔwɔwɔwo.’+ 17 Ke nɔ dzadzraɖo ɖi,*Eye nàtso aɖagblɔ nu siwo katã ƒe se dem mele na wò la na wo. Womegadzi ŋɔ na wò o,+Ne menye nenema o la, mana ŋɔdzi nalé wò le wo ŋkume. 18 Elabena metsɔ wò wɔ du sesẽ,Gasɔti kple akɔbligli egbea ɖe anyigba blibo la nu,+Ðe Yuda-fiawo kple Yuda-megãwo,Eƒe nunɔlawo kple dukɔ la me tɔwo nu.+ 19 Woawɔ avu kpli wò,Gake womanɔ te ɖe nuwò o,*Elabena ‘meli kpli wò+ be maɖe wò,’ Yehowa ye gblɔe.”\n^ Ðewohĩ egɔmee nye, “Yehowa Doa Ame Ðe Dzi.”\n^ Alo, “metia.”\n^ Egɔmeɖeɖe tẽe, “hafi nàdo tso vidzidɔ me.”\n^ Alo, “meɖe wò ɖe vovo.”\n^ Alo, “ɖekakpui.”\n^ Egɔmeɖeɖe tẽe, “ŋutenɔti.”\n^ Alo, “nuɖaze si ƒe nu keke.”\n^ Egɔmeɖeɖe tẽe, “gbɔm wole,” efia be wole dzo gbɔm ɖe ete.\n^ Egɔmeɖeɖe tẽe, “bla ali dzi.”\n^ Alo, “womaɖu dziwò o.”


Biblia La—Ðe Wòtso “Mawu Ƒe Gbɔgbɔ Me” Nyateƒea?\nNYATI SI LE AKPAA DZI | MAWU GBƆE BIBLIA TSO NYATEƑEA?\nÐE NÈXƆE se be Biblia la tso Mawu gbɔa? Alo èsusu be amegbetɔwo ƒe susuwo sɔŋ koe le emea?\nÐikeke gakpɔtɔ le ame siwo gblɔna be Kristotɔwoe yewonye gɔ̃ hã me ku ɖe nya sia ŋu. Le kpɔɖeŋu me, numekuku aɖe (Gallup poll) si wowɔ le Amerika le ƒe 2014 me ɖee fia be, ame siwo gblɔna be Kristotɔwoe yewonye dometɔ akpa gãtɔ lɔ ɖe edzi be “Biblia la tso Mawu gbɔ le mɔ aɖe nu.” Le mɔ bubu nu la, ame ɖeka le atɔ̃ ɖe sia ɖe me bu Biblia be enye “blemagbalẽ si me nyakpakpawo, glitotowo kple ŋutinyawo le, eye amewo ƒe sededewoe woŋlɔ ɖe eme.” Nyaʋiʋli sia fia be ame geɖe tɔtɔ eye womenya afi si Biblia la dzɔ tso o, togbɔ be Biblia ŋutɔ gblɔ be “Ŋɔŋlɔ blibo la tso Mawu ƒe gbɔgbɔ me” hã.—2 Timoteo 3:16.\n“ŊƆŊLƆ BLIBO LA TSO MAWU ƑE GBƆGBƆ ME”—NU KAE NYA SIA FIA?\nAgbalẽ suesue 66 ye ƒo ƒu wɔ Biblia la, eye ame vovovo 40 ye ŋlɔe le ɣeyiɣi ƒe didime si awu ƒe 1,600 me. Gake ne amewoe ŋlɔ Biblia la, ke nu ka tae wogblɔ be etso “Mawu ƒe gbɔgbɔ me”? Kpuie ko la, nyagbɔgblɔ tso “Mawu ƒe gbɔgbɔ me” fia be Mawu gbɔe nya siwo woŋlɔ ɖe emea tso. Biblia ŋutɔ gblɔ be: “Gbɔgbɔ kɔkɔe ye ʋã amewo wogblɔ Mawu ƒe nyawo ɖi.” (2 Petro 1:21) Ne míagblɔe bubui la, Mawu to gbɔgbɔ kɔkɔea si nye Eƒe dɔwɔŋusẽ makpɔmakpɔa dzi, tsɔ gbedeasia na Biblia ŋlɔlawo. Ðeko wòle abe ale si dɔtɔ aɖe nabia tso eƒe agbalẽŋlɔla si be wòaŋlɔ lɛta aɖe na ye ene. Menye ame si ŋlɔ lɛta la tɔe lɛtaa nye o ke boŋ ame si gblɔ nyawo nɛ wòŋlɔ la tɔe.\nBiblia ŋlɔla aɖewo se Mawu ƒe gbedeasia tẽe tso mawudɔlawo gbɔ. Ame bubuwo kpɔ ŋutegawo tso Mawu gbɔ. Le go bubu mea, Mawu tsɔ eƒe gbedeasia na amewo to drɔ̃ewo me. Togbɔ be Mawu ɖe mɔ na amewo be woazã woawo ŋutɔwo ƒe nyawo atsɔ aŋlɔ eƒe gbedeasia hã la, ɣeaɖewoɣi la egblɔa nya siwo tututu woaŋlɔ la na wo tẽe. Le nudzɔdzɔawo katã me la, Mawu ƒe susuwoe woŋlɔ, ke menye woawo ŋutɔ tɔ o.\nAleke míawɔ aka ɖe edzi bliboe be Mawu ƒe gbɔgbɔe ʋã Biblia ŋlɔlawo? Na míade ŋugble le kpeɖodzi etɔ̃ siwo na míeka ɖe edzi be Mawu gbɔe Biblia tso la ŋu.\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo NYƆ! No. 3 2017 | Mawu Gbɔe Biblia Tso Nyateƒea?


Dɔdzikpɔha De Dzi Ƒo Na Ðasefo Siwo Le Russia Kple Ukraine\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Basque Bislama Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Cibemba Croatian Czech Danish Dutch Estonian Eŋlisi Eʋegbe Fante Finnish Franse Ga Georgian German Greek Gujarati Haitian Creole Hiligaynon Hungarian Iloko Indonesian Italian Japanese Kabyle Kannada Kikaonde Kinyarwanda Kirghiz Kirundi Kongo Korean Krio Latvian Lingala Lithuanian Luo Malagasy Malay Malayalam Mingrelian Myanmar Nahuatl (Central) Nahuatl (Huasteca) Ndebele (Zimbabwe) Norwegian Oromo Persian Polish Portuguese Portuguese (Portugal) Punjabi Rarotongan Romanian Russian Samoan Sepedi Serbian Serbian (Roman) Sesotho (Lesotho) Setswana Sinhala Slovak Slovenian Spanish Swahili Swedish Tahitian Tajiki Tarascan Telugu Tigrinya Tlapanec Tojolabal Totonac Tsonga Turkish Tzeltal Tzotzil Ukrainian Umbundu Valencian Vezo Welsh Xhosa Zapotec (Isthmus) Zulu\n“Míese le mía ɖokui me be woɖe lɔlɔ̃ gã fia mí!” Alea nyɔnu aɖe si le Ukraine gblɔ esi Yehowa Ðasefowo ƒe Dɔdzikpɔha me tɔ Stephen Lett xlẽ lɛta vevi aɖe wòse la megbe. Eya hã nɔ Ðasefo 165,000 siwo se Nɔviŋutsu Lett ƒe nyawo esi wòva dukɔ ma me le May 10 kple 11, 2014 ƒe kwasiɖanuwuwu la dome.\nWoɖe nuƒo siwo wotu ɖe Biblia dzi kple lɛtaa gɔme ɖe gbegbɔgblɔ atɔ̃ me eye amewo nɔ Fiaɖuƒe Akpata siwo ade 1,100 me see le Ukraine godoo.\nLe kwasiɖanuwuwu ma ke la, Dɔdzikpɔhaa me tɔ bubu si ŋkɔe nye Mark Sanderson hã xlẽ lɛtaa na nɔvi siwo kpɔ gome le wɔna sia tɔgbi me le Russia godoo. Woɖe wɔnaa me ɖe gbegbɔgblɔ 14 me, eye ame 180,413 siwo le hame 2,500 kple edzivɔ me la hã kpɔ gome le wɔnaa me to internet-kadodowo dzi le Belarus kple Russia.\nDɔdzikpɔhaa la ŋlɔ lɛta sia na hame siwo katã le Russia kple Ukraine. Nɔviŋutsu Sanderson xlẽ lɛtaa le Russiagbe me, eye esia na Russia alɔdzedɔwɔƒea ŋlɔ bena: “Ale si Dɔdzikpɔhaa tsɔ ɖe le eme na nɔvi siwo le xexea ƒe akpa sia la wɔ dɔ ɖe nɔviawo dzi ale gbegbe. Mí katã míese le mía ɖokuiwo me abe ɖe Dɔdzikpɔhaa wɔ atuu gã aɖe na mí ene.”\nÐe woŋlɔ lɛta sia be woatsɔ afa akɔ na Ðasefo siwo le nuto siwo me dunyahehe me zitɔtɔ le edzi yim le ahado ŋusẽ wo. Woxlɔ̃ nu nɔviawo be woayi edzi akpɔ egbɔ be yewomenye “xexea ƒe akpa aɖeke o,” eye woaƒo asa na nudede dunyahehe me.—Yohanes 17:16.\nBe woate ŋu awɔ esia la, Dɔdzikpɔhaa de dzi ƒo na Ðasefoawo be woanɔ gbe dom ɖa, anɔ nu srɔ̃m ahanɔ ŋugble dem tso Mawu ƒe Nya ŋu ale be ƒomedodo sẽŋu nakpɔtɔ anɔ wo kple Yehowa dome. Woɖo ŋku edzi na nyaselawo hã be dodokpɔ ka kee woɖado goe o, woate ŋu aka ɖe Mawu ƒe ŋugbedodo sẽŋu si le Yesaya 54:17 dzi, kpukpui sia gblɔ be: “Lãnu sia lãnu si woatu ɖe ŋuwò la madze edzi o.”\nDɔdzikpɔhaa ƒo lɛtaa ta be: “Míelɔ̃ mi vevie. Mika ɖe edzi be míebua mia ŋu ɣesiaɣi eye míedoa gbe ɖa ɖe mia ta.”\nYehowa Ðasefowo ƒe alɔdzedɔwɔƒe si le Ukraine gblɔ tso ale si Dɔdzikpɔhaa me tɔa va kpɔ wo ɖa la ŋu be: “Beléname, lɔlɔ̃ kple ɖetsɔleme si Dɔdzikpɔhaa ɖe fia nɔviawo la na woƒe nu ku. Ale si Nɔviŋutsu Lett kple Nɔviŋutsu Sanderson va Ukraine kple Russia le kwasiɖanuwuwu ɖeka ma ke me la ɖo kpe ɖekawɔwɔ si le Mawu ƒe amewo dome la dzi eye wòna nɔviwo kpɔ ale si gbegbe Yehowa kple Yesu léa be na woe la dze sii. Mí katã míelɔ̃ ɖe edzi be wova ɖe ɣeyiɣi nyuitɔ dzi, eye esia do ŋusẽ mí be míayi edzi asubɔ Yehowa eɖanye nɔnɔme sesẽ kawoe míado goe o.”\nAgbagba siwo katã amegbetɔwo dze be yeahe ŋutifafa vɛ la medze edzi o. Kpɔ susu siwo tae la ɖa.


1 Korintotɔwo 2 | Biblia Le Internet Dzi | Xexe Yeye Gɔmeɖeɖe\n1 Korintotɔwo 2:1-16\nPaulo ƒe gbeƒãɖeɖe le Korinto (1-5)\nMawu ƒe nunya ƒo ɖe sia ɖe ta (6-10)\nGbɔgbɔmeme kple ŋutilãmeme (11-16)\n2 Eya ta nɔviwo, esi meva mia gbɔ la, nyemetsɔ nya gã nya gãwo gbɔgblɔ+ alo nunya gã va le Mawu ƒe nya ɣaɣla kɔkɔe+ la gblɔm na mi o. 2 Elabena esi mele mia dome la, nyemebu ɖokuinye be menya nu bubu aɖeke o, negbe Yesu Kristo ko, eye be wohee ɖe ati ŋu.+ 3 Eye meva mia gbɔ le gbɔdzɔgbɔdzɔ kple vɔvɔ̃ kpakple dzodzo nyanyanya geɖe me; 4 eye menye agbalẽnyalagãwo ƒe nya siwo wotsɔ ƒoa nya ɖe ame nu lae metsɔ ƒo nu alo tsɔ ɖe gbeƒãe o, ke boŋ gbɔgbɔ kple ŋusẽ ɖeɖe fiae wònye,+ 5 ale be miaƒe xɔse la naganɔ te ɖe amewo ƒe nunya dzi o, ke boŋ ɖe Mawu ƒe ŋusẽ dzi. 6 Ke míeƒoa nu tso nunya ŋu le ame siwo tsi la dome,+ gake menye nuɖoanyi* sia ƒe nunya alo nuɖoanyi sia me dziɖula siwo nu ava yi la tɔ o.+ 7 Ke boŋ Mawu ƒe nunya si woɖe fia le nya ɣaɣla kɔkɔe+ me, si nye nunya si le ɣaɣla, si Mawu ɖo ɖi do ŋgɔ hena míaƒe ŋutikɔkɔe hafi nuɖoanyiawo dze egɔme la, ŋue míele nu ƒom tsoe. 8 Nunya siae nuɖoanyi* sia me dziɖulawo dometɔ aɖeke menya o,+ elabena ne ɖe wonyae la, anye ne womehe ŋutikɔkɔe ƒe Aƒetɔ la ɖe ati ŋu o. 9 Ke abe ale si ko woŋlɔe ɖi ene la: “Nu siwo Mawu dzra ɖo ɖi na ame siwo lɔ̃nɛ la, ŋku mekpɔ wo kpɔ o, eye to mese wo kpɔ o, eye womeva ame ƒe dzi me hã kpɔ o.”+ 10 Elabena míawoe Mawu ɖee fia+ to eƒe gbɔgbɔ la dzi,+ elabena gbɔgbɔ la dzroa nuwo katã me kpɔ, edzroa keke Mawu ƒe nu goglowo ke hã me.+ 11 Amegbetɔ kae nya nu siwo le ame me, ne menye ame ƒe gbɔgbɔ si le eme la koe oa? Nenema kee ame aɖeke menya Mawu ƒe nuwo o, negbe Mawu ƒe gbɔgbɔ la koe. 12 Ke menye xexea ƒe gbɔgbɔe míexɔ o, ke boŋ gbɔgbɔ si tso Mawu gbɔ lae míexɔ,+ ne míanya nu siwo Mawu na mí dɔmenyotɔe la. 13 Nu siawoe míegblɔna hã, menye kple nunya si míesrɔ̃ tso amegbetɔwo gbɔ o,+ ke esi gbɔgbɔ la fia mí boŋ,+ esi míetsɔa gbɔgbɔmenyawo ɖea gbɔgbɔmenuwo me. 14 Ke ŋutilãmeme mexɔa Mawu ƒe gbɔgbɔ la ƒe nuwo o, elabena wonye bometsitsi le egbɔ; eye mate ŋu anya wo o, elabena gbɔgbɔ wotsɔna dzroa eme. 15 Ke gbɔgbɔmeme ya dzroa nuwo katã me kpɔ,+ ke ame aɖeke medzroa eya ŋutɔ me kpɔna o. 16 Elabena “ame kae va nya Yehowa* ƒe tamesusu ne wòafia nui?”+ Ke Kristo ƒe tamesusu ya le mía si.+\n1 Korintotɔwo 2


“Nusi kluvinyenye fia enye be: woasẽ ŋuta le ame ŋu eye wòado dzi atsɔe, woazi ame dzi ŋutasesẽtɔe wòase veve.”—Euripides, Helatɔ fefeŋlɔla si nɔ anyi le ƒe alafa atɔ̃lia D.M.Ŋ.\nKLUVIMENƆNƆ ŋutinya li tso gbaɖegbe ke eye zi geɖe la menya sena kura o. Tso keke Egipte kple Mesopotamia tɔ siwo ʋu ŋku gbã ŋɔli ke la, dukɔ sesẽwo wɔa esiwo te ɖe wo ŋu siwo mesesẽ o la kluviwoe. Aleae amegbetɔ ƒe nu madzɔmadzɔ wɔwɔ ŋutinya wɔnublanuiwo dometɔ ɖeka dze egɔmee enye si.\nTso ƒe 2000 va ɖo ƒe 1000 D.M.Ŋ. lɔƒo la, Egipte wɔ dukɔ blibo si me tɔwo ade miliɔn geɖe kluviwoe. (Mose II, 1:13, 14; 12:37) Esime Hela nɔ Mediterranea nutoa dzi ɖum la, kluvi ɖeka ya teti nɔ Helatɔwo ƒe ƒome geɖe si—abe alesi ʋu te ŋu nɔa ƒome geɖe si le dukɔ aɖewo me egbea ene. Helatɔ xexemenunyala Aristotle da asi ɖe nuwɔna sia dzi kple susu be amegbetɔ ƒomea ma ɖe ha eve me, esiwo nye aƒetɔawo kple esiwo nye kluviawo, eye ameha gbãtɔawo kpɔ mɔ aɖe gbe le dzɔdzɔme nu ke eveliawo ya wodzi wo be woanye toɖolawo ko.\nRomatɔwo de kluvinyenye dzi gɔ̃ hã wu Helatɔwo. Le apostolo Paulo ŋɔli la, anɔ eme be Roma dugã me tɔ afã—siwo anɔ ame akpe alafa geɖe la—nye kluviwo. Eye edze abe ele na Roma Fiaɖuƒea be wòadi kluvi miliɔn afã ƒe sia ƒe ne woakpa ŋkuɖodzikpewo, awɔ dɔ le tomenukuƒewo, ade agblewo, eye woasubɔ kesinɔtɔwo le woƒe aƒe gãwo me ene. * Zi geɖe la, wowɔa amesiwo wolé le aʋa me kluviwoe, eyata anye Romatɔwo ƒe kluviwo didi atraɖii ye ƒonɛ ɖe wo nu vevie wòyia edzi nɔa aʋa wɔm.\nTogbɔ be kluvinyenye dzi va ɖe kpɔtɔ kura le Roma Fiaɖuƒea ƒe mumu megbe lɔƒo hã la, egakpɔtɔ nɔ edzi yim. Anyigba Kple Anyigbatɔ Siwo Nɔ England ƒe Ŋutinyagbalẽ (1086 M.Ŋ.), ɖee fia be Englandtɔwo ƒe dɔwɔla 10 le alafa me nye kluviwo le Titinaɣeyiɣiwo me. Eye aʋadziɖuɖu me ke wotona kpɔa kluviawo.\nGake tso keke Kristo ŋɔli ke la, anyigbagã aɖeke me tɔwo mekpe fu le kluvisitsatsa me kpɔ de Afrika nu o. Do ŋgɔ na Yesu ŋɔli gɔ̃ hã la, Egiptetɔwo ƒlea Ethiopia-kluviwo gagbugbɔ wo dzrana. Le ƒe siwo anɔ 1,250 la, wokplɔ Afrikatɔ siwo ade miliɔn 18 yi Europa kple Titina Ɣedzeƒe be woatsɔ akpɔ kluviwo didi ƒe nya la gbɔ le teƒe mawo. Esi wowɔ Amerika dutanyigbae tso ƒe alafa 16 lia megbe la, eva zu kluvisi yeye eye kluvisitsatsa to Atlantik-ƒua dzi va zu dɔ si me wokpɔa ga gbogbo le le xexeame. Ŋutinyaŋlɔlawo bu akɔnta be tso ƒe 1650 va ɖo 1850 la, wokplɔ kluvi siwo wu miliɔn 12 tso Afrika. * Wodzra wo dometɔ geɖe le kluvisiwo me.\nTsitretsitsi ɖe Kluvinyenye Ŋu\nLe ƒe alafa geɖe siwo va yi me la, ame ɖekaɖekawo kple dukɔwo ʋli wo ɖokui ta vevie be yewoado le kluvinyenye te. Le ƒe alafa gbãtɔ do ŋgɔ na Kristo me la, Spartacus nɔ ŋgɔ na Roma-kluviwo ƒe aʋakɔ si me ame 70,000 nɔ be yewoaxɔ ɖokuisinɔnɔ gake medze edzi o. Haiti-kluviwo ƒe aglãdzedze, si dzɔ ƒe alafa eve aɖewo enye esi va yi ya kpɔ dzidzedze geɖe si na woɖo ɖokuisinɔnɔ dziɖuɖu anyi le ƒe 1804.\nGake kluvinyenye nɔ anyi eteƒe didi wu le United States. Kluvi siwo ʋli vevie be yewoaɖe yewo ɖokui kple yewoƒe ame veviwo la nɔ anyi. Eye ablɔɖeme aɖewo tsɔ wo ɖokui ke tsi tre ɖe kluvinyenye ŋu vevie nɔ gbɔgblɔm be woaxe mɔ ɖe kluvisitsatsa nu eye wokpena ɖe kluvi sisilawo hã ŋu. Ke hã keke ƒe alafa 19 lia me ke hafi wote ŋu de se ɖe enu le dukɔa me katã. Ke egbea ya ɖe?\nÐe Wowɔ Aʋa ɖe Eta Dzodzroa?\nXexeame Katã ƒe Amegbetɔ ƒe Gomenɔamesiwo Ŋuti Nuŋlɔɖi gblɔ be: “Womawɔ ame aɖeke kluvi alo ana wòanɔ kluvi me o; woaxe mɔ ɖe kluvimenɔnɔ kple kluvisitsatsa ƒomeviwo katã nu.” Taɖodzinu ma si woɖe gbeƒãe dzonɔamemetɔe le ƒe 1948 me la dze na kafukafu vavã. Amenuvela geɖewo zã woƒe ɣeyiɣi, ŋusẽ, kple nunɔamesiwo be woate ŋu aɖo taɖodzinu ma gbɔ. Ke hã dzidzedzekpɔkpɔ menɔ bɔbɔe o.\nAbe alesi nyati si do ŋgɔ ɖee fia ene la, ame miliɔn geɖewo kua kutri dzodzro le nɔnɔme manyomanyowo me, eye wo dometɔ geɖe nye amesiwo woƒle alo dzra akpasesẽe. Togbɔ be woɖo tame nyuiwo be woatsɔ aɖe kluvinyenye ɖa—eye wowɔ sewo le dukɔwo dome takpekpewo me be woatsɔ axe mɔ ɖe enu hã la—amesiame ƒe ablɔɖe vavã me nɔnɔ gakpɔtɔ nye taɖodzinu si gbɔ ɖoɖo sesẽ. Xexeame godoo ƒe asitsatsa si de nu wo nɔewo me na be wokpɔa ga geɖe le adzame kluvisitsatsa me. Le ema megbe la, eva le dzedzem abe kluvimenɔnɔ le aƒe xɔm ɖe ame aɖewo dome ene. Ðe mɔkpɔkpɔ aɖeke megali oa? Na míakpɔe ɖa.\n^ mm. 5 Blemagbalẽ aɖe gblɔ be kluvi siwo ƒe agbɔsɔsɔme ade 20,000 te ŋu nɔa Roma kesinɔtɔ gã aɖewo si.\n^ mm. 7 Mawunyagblɔla gblẽku aɖewo gblɔna be Mawu da asi ɖe amesitsatsa vɔ̃ɖi sia dzi. Esia na be nukpɔsusu gbegblẽa kpɔtɔ le ame geɖe si be Biblia da asi ɖe ŋutasesẽ sia dzi gake mele nenema o. Taflatse kpɔ September 8, 2001, ƒe Nyɔ! ƒe nyati si nye “Biblia ƒe Nukpɔsusu: Ðe Mawu Da Asi Ðe Kluvisitsatsa Dzia?”\nTsã la wova dzraa amesiwo wokplɔ de kluvimeli tso Afrika (si le etame) la le Amerikatɔwo ƒe kluvisi me zi geɖe\nƉoe Ɖe Amewo Ɖoe Ɖe Amewo Tsitretsitsi ɖe Kluvimenɔnɔ Ŋu Tso Gbaɖegbe Ke\ng02 7/8 axa 20-22


Aleke Nàkpe Ðe Xɔ̃wò Si Ƒe Srɔ̃ɖeɖe Me Gblẽ Ŋu? | Nusɔsrɔ̃\nGBE BUBU Afrikaans Albanian Amharic Arabic Armenian Armenian (West) Aymara Azerbaijani Azerbaijani (Cyrillic) Bengali Bicol Bislama Bulgarian Cambodian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Danish Drehu Dutch Efik Estonian Eŋlisi Eʋegbe Fijian Finnish Franse Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kiluba Kimbundu Kinyarwanda Kirghiz Kirundi Kongo Korean Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Ndebele Ndonga Nepali Ngabere Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Rarotongan Romanian Russian Samoan Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tshiluba Tsonga Turkish Tuvaluan Twi Tzotzil Ukrainian Urdu Uzbek Venda Vietnamese Wallisian Waray-Waray Wolaita Xhosa Yoruba Zulu\nAnɔ eme be ènya ame aɖe si ƒe srɔ̃ɖeɖe me gblẽ—ɖewohĩ ènya wo dometɔ geɖe gɔ̃ hã. Esi srɔ̃gbegbe bɔ tae. Le kpɔɖeŋu me, numekuku aɖe si wowɔ le Poland ɖee fia be ame siwo ɖe srɔ̃ ƒe etɔ̃ va se ɖe ƒe ade hafi xɔ ƒe 30 la dometɔ geɖe gbea wo nɔewo zi geɖe. Ke hã menye ame siwo xɔ ƒe mawo koe gbea srɔ̃ o.\nLe nyateƒe me la, Ƒomeɖoɖowo Wɔha si le Spain ka nya ta be: “Akɔntabubu ɖee fia be ame siwo katã ɖea srɔ̃ [le Europa] ƒe afã gbea wo nɔewo.” Aleae nɔnɔmea le le dukɔ deŋgɔ bubuwo hã me.\nNu ka gbɔe esia tsona? Srɔ̃ɖeɖaŋuɖola kpɔnuteƒe aɖe si le Ɣedzeƒe Europa gblɔ be: “Srɔ̃gbegbe nye agbalẽwɔwɔ ɖe nu si dzɔ xoxo dzi le setɔwo gbɔ—srɔ̃tɔawo dome gblẽ xoxo eye woklã tso wo nɔewo gbɔ, esia nye nu si vena ŋutɔ.” Egblɔ kpee be: “Seselelãme ɖefuname siwo nu sẽ abe dziku, fɔbuameɖokui, mɔkpɔkpɔbuɖeame kple ŋukpe ene” ye kplɔnɛ ɖo zi geɖe. Ɣeaɖewoɣi la, ame si le nɔnɔme sia me tom dina be yeawu ye ɖokui. Aɖaŋuɖolaa yi edzi be, “Ne ʋɔnudrɔ̃ƒea da asi ɖe srɔ̃gbegbea dzi vɔ la, wogakpea akɔ kple nɔnɔme bubuwo. Ame si srɔ̃a gbee la sena le eɖokui me be yemele ɖeke me o, eye be yetsi yame. Ate ŋu anɔ eɖokui biam be: ‘Ke esi srɔ̃nye gbem fifia ɖe, bo ka nue megale? Nu ka tae megale agbe ɖo?’”\nNɔvinyɔnu Ewa gblɔ le ale si wòse le eɖokui me va yi ŋu be: “Ŋu kpem vevie le srɔ̃gbegbea megbe, nye aƒelikawo kple dɔwɔhatiwo tsɔ megbeŋkɔ nam be ‘atsugbela.’ Medoa dɔmedzoe zi geɖe. Esi srɔ̃nye gblẽ mía vi sue eveawo ɖe dzinye ta la, meva zu tɔ kple nɔ siaa na ɖeviawo.” * Nɔviŋutsu Adam nye hamemetsitsi ƒe 12 sɔŋ la gblɔ be: “Bubu klo le ŋunye ale gbegbe be ɣeaɖewoɣi medoa dziku helĩhelĩ, eye nyemegadina be magogo ame aɖeke o.”\nƲLI SESĨE NÀGBƆ VA ÐOKUIWÒ ME\nTogbɔ be ƒe geɖe va yi tso esime ame aɖewo gbe wo nɔewo hã la, wogatsia dzodzodzoe ɖe ale si etsɔme ava nɔ na wo ŋu, eye wòle sesẽm na wo be woagbugbɔ ava wo ɖokui me. Ate ŋu awɔ na wo be amewo megatsɔa ɖeke le eme na yewo o. Nyɔnu aɖe si ŋlɔa nu tso srɔ̃gbegbe ŋu gblɔ be: “Ele be woatrɔ ɖe nɔnɔme yeyewo ŋu eye woasrɔ̃ ale si woakpɔ kuxiwo gbɔ le wo ɖokui si.”\nNɔviŋutsu Stanisław gblɔ be: “Esi míegbe mía nɔewo la, srɔ̃nye xoxoa meɖea mɔ nam be mava kpɔ vinye nyɔnuvi sue eveawo ɖa o. Esia na mesena le ɖokuinye me be amewo megatsɔ ɖeke le eme nam o, eye be Yehowa hã gblẽm ɖi. Agbenɔnɔ megadzroam o. Gake emegbe meva kpɔe be nyemenɔ nuwo ŋu bum nyuie o.” Nɔvinyɔnu Wanda, si kple srɔ̃a wogbe wo nɔewo, eye eya hã tsia dzimaɖi ɖe etsɔme ŋu la gblɔ be: “Ewɔ nam be le ɣeyiɣi aɖe megbe la, amewo—siwo dome haxɔsetɔwo hã le—aŋlɔ nye kple vinyewo be godoo. Gake mekpɔ ale si gbegbe haxɔsetɔwo ƒo zi ɖe mía ŋu hekpe ɖe ŋunye esi mele agbagba dzem be manyi vinyewo woava zu Yehowa subɔlawo.”\nNya siawo ɖee fia be srɔ̃gbegbe nana amewo toa nuxaxa kple vevesese geɖe me. Ate ŋu ana woada wo ɖokui ɖe anyi ahasusui be yewomegaɖi naneke le amewo ŋkume o. Hekpe ɖe eŋu la, woate ŋu anɔ nya hem ɖe amewo ŋu madzemadzee. Esia ate ŋu ana woava nɔ hamea me tɔwo bum be womeléa be na ame alo sea veve ɖe ame nu o. Gake abe ale si Stanisław kple Wanda ƒe nuteƒekpɔkpɔwo ɖee fia ene la, nɔvi siwo ƒe srɔ̃ɖeɖe me gblẽ tea ŋu va kpɔnɛ emegbe be hamea tsɔa ɖe le eme na yewo vevie. Le nyateƒe me la, haxɔsetɔwo ɖea ɖetsɔleme fiaa wo nɔvi siawo etɔxɛe, nenye be woawo mekpɔ esia dze sii gbã o gɔ̃ hã.\nNE WOTSI AKOGO\nTogbɔ be míadze agbagba ɖe sia ɖe be míakpe ɖe haxɔsetɔ siwo ƒe srɔ̃ɖeɖe me gblẽ ŋu hã la, woate ŋu anɔ sesem le wo ɖokuiwo me ɣeaɖewoɣi be yewotsi akogo. Vevietɔ nɔvinyɔnu si srɔ̃a gbee ate ŋu asusu be ame geɖe megatsɔa ɖeke le eme na ye o. Alicja gblɔ be: “Ƒe enyie nye esi va yi tso esime míegbe mía nɔewo. Ke hã megasena le ɖokuinye me ɣeaɖewoɣi be nyemele ɖeke me o. Le ɣeyiɣi mawo me la, medzroam be manɔ amewo dome o, mefaa avi, eye nye nu wɔa nublanui na ɖokuinye.”\nTogbɔ be ame geɖe toa nɔnɔme siawo tɔgbi me hã la, Biblia ɖo aɖaŋu na mí be míaganɔ mía ɖokui ɖem ɖe aga o. Mía ɖokui ɖeɖe ɖe aga fia be míele tsitre tsim ɖe “nunyanyawo katã ŋu.” (Lod. 18:1) Gake ele be ame si tsi akogo nanya be, nunya manɔ eme be wòanɔ aɖaŋuɖoɖo kple akɔfafa dim tso ame si ƒe vidzinu to vovo na etɔ gbɔ enuenu o. Esia ana wòaƒo asa na dzodzro siwo mesɔ o la nyɔnyɔ ɖe eɖokui me.\nNe mía nɔvi siwo srɔ̃wo gbe wo alo wogbe wo srɔ̃wo la tsi akogo, ne wosusu be womegatsɔa ɖeke le eme na yewo o, alo ne wotsi dzimaɖi ɖe etsɔme ŋu la, ele be míadze agbagba ase woƒe seselelãmea gɔme na wo, abe ale si Yehowa wɔnɛ ene, eye míawɔ mía tɔ sinua akpe ɖe wo ŋu. (Ps. 55:23; 1 Pet. 5:6, 7) Míeka ɖe edzi be ame siawo akpɔ ŋudzedze ɖe kpekpeɖeŋu si hamea me tɔwo nana wo abe xɔlɔ̃ vavãwo ene la ŋu.—Lod. 17:17; 18:24.\nDa Sɔ Le Ale Si Nèbua Srɔ̃gbegbee Ŋu\nYehowa subɔlawo bua srɔ̃ɖeɖe ŋkubiãnyae, elabena Ŋɔŋlɔawo ƒe susu le srɔ̃ɖeɖe ŋue le mía si. Le kpɔɖeŋu me, Mawu gblɔe eme kɔ le Maleaxi 2:16 be: “Melé fu srɔ̃gbegbe.” Nu si ko dzi ame ate ŋu anɔ te ɖo agbe srɔ̃ wòasɔ ɖe Ŋɔŋlɔawo nue nye ahasiwɔwɔ. Eya ta anye vodada gã be ame nadi be yeanɔ te ɖe nu si mesɔ ɖe Ŋɔŋlɔawo nu o dzi agbe ye srɔ̃, ɖewohĩ esime wòle ɖoɖo wɔm xoxo ɖe ame bubu ɖeɖe ŋu.—1 Mose 2:22-24; 5 Mose 5:18; Mat. 19:4-6, 9.\nGake ne Kristotɔ aɖe srɔ̃ mewɔ nuteƒe o si na wogbe wo nɔewo la, nɔvi siwo le hamea me magblẽe ɖi o. Mía nɔviwo dzea agbagba be yewoasrɔ̃ Yehowa ƒe nɔnɔme ahawɔ nu sia nu si yewoate ŋui atsɔ akpe ɖe nuteƒewɔla siwo “ƒe gbɔgbɔ woƒo ƒu anyi” la ŋu.—Ps. 34:16, 19; Yes. 41:10.\nALEKE NÀTE ŊU AKPE ÐE WO ŊU?\nNu kae nàte ŋu awɔ atsɔ akpe ɖe ame si le nɔnɔme si ŋu míeƒo nu tsoe le nyati sia me me tom ŋu? Ðe nàte ŋu ana kpekpeɖeŋu si hiã veviea? Kpɔ nya si Biblia gblɔ, eye nàde dzesi nu si Kristotɔ wɔnuteƒe aɖewo wɔ tsɔ na kpekpeɖeŋu.\nNye toɖola si sea nu gɔme. (Lod. 16:20, 23)\nNyae be ɖewohĩ amea madi be yeagblɔ nu si he srɔ̃gbegbea vɛ la tsitotsito o. Ne èdo dziku ɖe eŋu la, esia maɖe vi aɖeke o, eye maɖe amea ƒe nuxaxa hã dzi akpɔtɔ o. (Lod. 12:25; Rom. 12:15) Michał, si kpe ɖe Adam si ŋu míeƒo nu tsoe ŋu, gblɔ be mehiã be nàse nya sia nya tsitotsito hafi anye toɖola si sea veve ɖe ame nu hesea nu gɔme na ame o. Egblɔ be: “Medze agbagba na Adam se egɔme be, le ɣeyiɣi siwo me seselelãme ɖefunamewo na wògbɔdzɔ la, ate ŋu agblɔ nya aɖe eye emegbe wòavee be yegblɔ nya ma.” Eya ta Michał na eme kɔ nɛ be menye ɖe yedi be wòakɔ nu le nya sia nya dzi na ye o. Ke hã eɖo toe abe xɔlɔ̃ vavã ene. Míate ŋu ade dzi ƒo na wo do ŋgɔ na Kristotɔwo ƒe kpekpewo kple kpakpã megbe ne míegblɔ nya siawo tɔgbi na wo: ‘Alekee nye nɔnɔmea? Mekpɔe be èle dzi dom ŋutɔ. Manɔ ŋku ɖom dziwò le gbedodoɖa me.’\nTsɔ ɖe le eme nɛ. (Flp. 2:4)\nMirosław gblɔ be: “Nye kple srɔ̃nye míewɔ ɖoɖo be míakpe ɖe nɔvinyɔnu aɖe si ƒe srɔ̃ɖeɖe me gblẽ ŋu. Le kpɔɖeŋu me, míedzra eƒe ʋɔtru ƒe gameti ɖo nɛ. Míekɔe kple míaƒe ʋu wòyi ɖɔkta gbɔ.” Adze abe nu suesuewoe wonye ene, gake wokpe ɖe nɔvinyɔnua ŋu ŋutɔ. Vivivi la, nɔvinyɔnu si ŋu atsu kple asi sia kpe ɖo la gaɖo eɖokui me mlɔeba. Gawu la, emegbe edze mɔɖeɖedɔa gɔme, eye via nyɔnuvi si xɔ ƒe 11 la xɔ nyɔnyrɔ.\nKa ɖe edzi nɛ be Yehowa se eƒe nɔnɔmea gɔme.\nNe ewɔna na ame si srɔ̃a gbee alo gbe srɔ̃a be yemegale ɖeke me o la, àte ŋu aka ɖe edzi nɛ be Mawu dea asixɔxɔ esubɔla ɖe sia ɖe ŋu. Kakaɖedzitɔe la, ‘míexɔ asi sãsãsã wu atsutsrɔe geɖewo’; míele etɔxɛ hele vevie na Mawu. (Mat. 10:29-31) ‘Yehowae dzroa dziwo me kpɔna,’ eye etea ŋu sea nu gɔme na ame siwo ƒe srɔ̃ɖeɖe me gblẽ. Magblẽ esubɔla wɔnuteƒewo ɖi akpɔ o. (Lod. 17:3; Ps. 145:18; Heb. 13:5) Na amea nakpɔe be ètsɔ ɖe le eme na ye, eye nàka ɖe edzi nɛ be Mawu kpɔa ŋudzedze ɖe eŋu le esi wòlɔ̃ nyateƒea hele agbagba dzem be yealé tadedeagu vavãtɔ me ɖe asi ta.—Flp. 2:29.\nDe dzi ƒo nɛ be wòanɔ hamea ŋu kplikplikpli.\nNe amewo le avu wɔm kple seselelãme ɖefunamewo la, esesẽna na wo be woade kpekpeawo. Evɔ kpekpe siawoe doa ŋusẽ mí hedea dzi ƒo na mí—woli ‘hena mía tutuɖo.’ (1 Kor. 14:26; Ps. 122:1) Eya ta ele vevie ŋutɔ be hamemetsitsiwo nakpe ɖe wo ŋu kaba. Wanda, si ŋu míeƒo nu tsoe va yi, gblɔ be, “Míegaɖoa ŋku ale si hamemetsitsiwo tsɔ ɖe le eme na mí lɔlɔ̃tɔe dzi.”\nDe dzi ƒo nɛ be wòato gbedodoɖa, ɖokuisinusɔsrɔ̃ kple ŋugbledede dzi ado ŋusẽ eya kple Mawu dome ƒomedodoa. (Yak. 4:8)\nTogbɔ be Yehowae nye ŋusẽkatãtɔ, eye dziƒoe wòle hã la, eƒe ŋkuwo le “hiãtɔwo kple ame siwo ƒe gbɔgbɔ wote ɖe anyi, eye wovɔ̃a [Eƒe] nyawo la ŋu.” Dze agbagba nàna ame si ƒe srɔ̃ɖeɖe me gblẽ naka ɖe nya mawo dzi, eye nàte gbe ɖe edzi nɛ be eɖea vi geɖe ne mía dometɔ ɖe sia ɖe tena ɖe Mawu ŋu ɣesiaɣi to gbedodoɖa kple ɖokuisinusɔsrɔ̃ dzi.—Yes. 66:2.\nWɔ ɖoɖo wò kplii miazɔ le gbeadzi alo miadzra ɖo ɖe hame ƒe nusɔsrɔ̃ aɖe ŋu.\nEsia wɔwɔ akpe ɖe Kristotɔ si ƒe srɔ̃ɖeɖe me gblẽ ŋu be dzi naɖo eƒo eye wòagaɖo eɖokui me. Marta, si kpe ɖe nɔvinyɔnu veviedonula aɖe si srɔ̃gbegbe na eƒe dzi gbã vevie ŋu la, gblɔ be: “Nye kplii míeyia gbeadzi zi geɖe. Edzɔa dzi na mí ne míete ŋu ɖo taɖodzinu siwo míeɖo na mía ɖokuiwo la gbɔ. Ɣeaɖewoɣi la, nye kplii míedzrana ɖo ɖe kpekpeawo ŋu ɖekae, eye eyome míeɖaa nuɖuɖu si doa dzidzɔ na mí heɖuna.”\nƉoe Ɖe Amewo Ɖoe Ɖe Amewo Aleke Nàkpe Ðe Haxɔsetɔ Siwo Ƒe Srɔ̃ɖeɖe Me Gblẽ Ŋu?


Mateo 8 - Holy Bible [Ewe Bible 1913] - (Mat 8)\nEye esi wòɖi tso toa dzi la, ameha geɖewo kplɔe ɖo.\nEye kpɔ ɖa, anyidzelaa ɖe va dze klo ne gblɔ bena: Aƒetɔ, ne èlɔ̃ ko la, ate ŋu ana ŋutinye nakɔ.\nTete Yesu do abɔ da, eye wòde asi eŋu gblɔ bena: Meli, ŋutiwò nekɔ! Eye enumake eƒe anyi la kɔ ɖa.\nEye Yesu gblɔ nɛ bena: Kpɔ ɖa, megagblɔe na amea ɖeke o; ke heyi ɖatsɔ ɖokuiwò fia mawununɔla boŋ, eye natsɔ nunana, si Mose ɖo anyi la, ana, ne wòanye ɖaseɖiɖi na wo.\nEye esi wòva Kapernaum la, aʋafiaa ɖe va egbɔ le kuku ɖem nɛ\nle gbɔgblɔm bena: Aƒetɔ, nye dɔtsɔla mlɔ anyi le aƒe me le lãmetutudɔ lém, eye wòle fu kpem ŋutɔ.\nEgblɔ nɛ bena: Nye la megbɔna be, mada gbe le eŋu.\nEye aʋafia la ɖo eŋu gblɔ bena: Aƒetɔ, medzem be, nava ge ɖe nye xɔ te o; ke gblɔ nya ɖeka ko, eye nye dɔtsɔla ƒe lãme asẽ.\nKe esi Yesu see la, eƒe mo wo yaa, eye wògblɔ na amesiwo le eyome la bena: Vavã mele egblɔm na mi bena: Le Israel me hã la nyemekpɔ nenem dzixɔse sia tɔgbe kpɔ o.\nKe mele egblɔm na mi bena: Ame geɖewo latso ɣedzeƒe kple ɣetoɖoƒe ava, eye woanɔ kplɔ̃ ŋuti akpe ɖe Abraham, Isak kple Yakob ŋuti le dziƒofiaɖuƒe la me;\nhafi fiaɖuƒe la ƒe viwo la, woatso wo aƒu gbe ɖe viviti, si le egodo la me; afima avifafa kple aɖukliɖuɖu lanɔ.\nEye Yesu gblɔ na aʋafia la bena: Heyi, eye alesi nèxɔe se la, woawɔ na wò nenema ke! Eye eƒe dɔtsɔla ƒe lãme sẽ le gaƒoƒo ma ke dzi.\nEye esi Yesu va Petro ƒe me la, ekpɔ lɔ̃xoa le anyimlɔƒe, le ŋudza lém.\nEye wòde asi eƒe asi ŋuti, tete ŋudza la dzo le edzi; eye wòtsi tre hesubɔe.\nKe esi fiẽsi ɖo la, wotsɔ ame geɖe, siwo gbɔgbɔ vɔ̃wo le wo me la, va egbɔ; eye wògblɔ nya henyã gbɔgbɔ vɔ̃awo do goe, eye wòda gbe le amesiwo katã ƒe lãme gblẽ la ŋuti,\nbena woawu nya, si wogblɔ ɖi to Yesaya, nyagblɔɖila dzi la nu bena: „Eya ŋutɔ tsɔ míaƒe gbɔdzɔgbɔdzɔwo kple dɔlélewo ɖo eɖokui dzi.“\nKe esi Yesu kpɔ ameha geɖewo le eŋuti la, eɖo bena, yewoatso ƒu la ayi egodo.\nEye agbalẽfialaa ɖe va gblɔ nɛ bena: Nufiala, afisi ke nayi ɖo la, manɔ yowòme.\nEye eƒe nusrɔlawo dome ame bubu gblɔ ne bena: Aƒetɔ, ɖe mɔ nam, ne mayi aɖaɖi fofonye gbɔ.\nKe Yesu gblɔ nɛ bena: Nɔ yonyeme, eye nana ame kukuwo naɖi woawo ŋutɔwo ƒe ame kukuwo.\nEye esi wòɖo ʋua la, eƒe nusrɔlawo kplɔe ɖo.\nEye kpɔ ɖa, ya sesẽa ɖe va ƒo ɖe ƒua dzi, eye ƒutsotsoewo le ŋeŋem ɖe nua me; ke eya ŋutɔ dɔ alɔ̃.\nEye wova egbɔ, nyae gblɔ bena; Aƒetɔ, ɖe mi, miele tsɔtsrɔm!\nEye wògblɔ na wo bena: Nuka wɔ miele vɔvɔ̃m ale, mi xɔseʋeetɔwo! Tete la wòtsi tre, eye wòblu ɖe ya kple ƒu la ta, eye ɖoɖoe gãa ɖe zi kpoo.\nEye ameawo ƒe mo wɔ yaa, eye wogblɔ bena: Ameka ƒomevi enye sia be, yawo kple ƒu hã ɖoa toe?\nEye esi wòva egodo le Gadaratɔwo ƒe anyigba dzi la, ame eve, siwo me gbɔgbɔ vɔwo le, eye adã le mo na wo ŋutɔ, ale bena amea ɖeke metea ŋu toa afimamɔ o la, do go tso yɔdowo me va kpee.\nEye kpɔ ɖa, wodo ɣli gblɔ bena: Nya ka le mía kpli wò dome, wò Mawuvi? Ɖe nèva afisia funyafunya wɔ ge mi, hafi ɣeyiɣi la nade mahã?\nKe aƒehawo ƒe ha gãa ɖe le adzɔge le gbe ɖum.\nEye wògblɔ na wo bena: Miheyi! Eye esi wodo go la, woyi ɖe haawo me; kasia kpɔ ɖa, wo katã wòsi du kplikplikpli tso to la kɔgo ge ɖe ƒu la me, eye woku ɖe tsiawo me.\nTete wo kplɔviwo si, eye esi wova dua me la, woka nyaawo katã kple amesiwo me gbɔgbɔ vɔ̃wo do go le la, hã ƒe nya ta na wo.\nEye kpo ɖa, du blibo la katã do go yi Yesu kpe ge; eye esi wokpɔe la, woɖe kuku nɛ bena, woadzo le yewoƒe nutoawo me ayi.


Yehowa Ðasefowo Kpe Ðe Ame Siwo Ŋu Dzobibi Dziŋɔ Aɖe Gblẽ Nu Le Le Chile La Ŋu\nGBE BUBU Afrikaans Albanian Armenian Azerbaijani Azerbaijani (Cyrillic) Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Fijian Finnish Franse Georgian German Greek Hungarian Indonesian Italian Japanese Kinyarwanda Kirundi Korean Lithuanian Malagasy Norwegian Polish Portuguese Romanian Russian Sepedi Serbian Serbian (Roman) Setswana Sinhala Slovenian Spanish Swahili Swedish Tagalog Tsonga Turkish Ukrainian Xhosa Zulu\nDzobibi Dziŋɔ Aɖe Gblẽ Nu Le Valparaíso Le Chile\nPUENTE ALTO, Chile (Chili)—Le April 13, 2014 dzi la, dzo dze melidzeƒe xɔŋkɔ si le Valparaíso du gã si le Chile eye Pasifik-ya sesẽ aɖe si ƒo to nutoa me va yi la na be dzoa keke ta bi teƒea keŋkeŋ. Dzoa wu ame 15 ya teti eye nu vevi wɔ ame 500 aɖewo. Aƒe 2,900 aɖewo hã dome gblẽ keŋkeŋ, eye wòhiã be woadi teƒe bubu na ame 10,000 aɖewo.\nYehowa Ðasefowo ƒe alɔdzedɔwɔƒe si le Chile ka nya ta be Ðasefo ŋutsu tsitsi aɖe hã ku le nudzɔdzɔ sia me. Gakpe ɖe eŋu la, Ðasefo 89 bu woƒe aƒewo. Ame siwo dzo le woƒe aƒewo me la va tsi wo nɔvi tadeagulawo gbɔ. Alɔdzedɔwɔƒea ɖo kpekpeɖeŋunakɔmiti enumake be woakpe ɖe ame siwo dzi afɔkua dzɔ ɖo la ŋu. Lɔlɔ̃nu faa dɔwɔlawo ƒe ƒuƒoƒo siwo woɖo la dze teƒeawo dzadzra ɖo gɔme xoxo. Ne nɔnɔmewo ɖe mɔ la, woate Ðasefowo ƒe aƒe 28 siwo dome gblẽ la tutu.\nAƒetɔ Jason D. Reed, si nye Yehowa Ðasefowo ƒe nyanuɖela le Chile, gblɔ be: “Ete ɖe mía dzi vevie esi míese nu siwo gbegbe dzo sia gblẽ le mía nɔviwo ŋu. Míefa mía nɔvi si ku la vevie, eye míaɖo ŋku ame siwo ƒe ƒometɔwo kple xɔlɔ̃wo tsi afɔku sia me hã dzi le míaƒe gbedodoɖawo me. Míayi edzi anɔ kpekpeɖeŋunuwo kple nu bubu siwo hiã ale be woate ŋu anɔ te ɖe afɔku dziŋɔ sia me tsonuwo nu la ɖom ɖe ame siwo ŋu wògblẽ nu le.”


“Srɔ̃ɖeɖe si me nuteɖeamedziwo bɔ ɖo ƒe kuxi ɖekae nye dzixɔse sẽŋu si anɔ ame si be nuwo mate ŋu aɖɔ ɖo o. Dzixɔse ma xea mɔ ɖe tɔtrɔwɔwɔ nu elabena etsia didi si naa wodzea agbagba le ŋgɔyiyiwɔwɔ me la nu.”—ÐK. AARON T. BECK.\nTSƆE be èle veve sem eye nèyi ɖɔkta gbɔ be wòado ye akpɔ. Ètsi dzi—eye esɔ be nàtsi dzi. Ne èbu eŋu kpɔ la, ɖewohĩ wò lãmesẽ—alo wò agbe ŋutɔ gɔ̃ hã—ye ɖo afɔku me. Gake tsɔe be le dodokpɔa wɔwɔ vɔ megbe ɖɔktaa gblɔ dzidzɔnya sia na wò be togbɔ be wò dɔa sesẽ hã la, woate ŋu adae. Le nyateƒe me la, ɖɔktaa gblɔ na wò be ne èwɔ ɖe nuɖuɖu kple kamedede ƒe ɖoɖo nyui dzi pɛpɛpɛ la, àte ŋu ahaya keŋkeŋ. Ðikekemanɔmee la, wò dzi adze eme ale gbegbe eye àwɔ ɖe eƒe aɖaŋuɖoɖowo dzi dzidzɔtɔe!\nTsɔ kpɔɖeŋu sia sɔ kple nyati si me dzrom míele. Ðe nèle nu xam le wò srɔ̃ɖeɖe mea? Nyateƒee, kuxiwo kple masɔmasɔwo anɔ srɔ̃ɖeɖe ɖesiaɖe me. Eyata ne miaƒe ƒomedodoa le nɔnɔme sesẽ aɖewo me tom la, mefia be miaƒe srɔ̃ɖeɖea nye esi me lɔlɔ̃ mele o. Ke ne nɔnɔme vedzinamea kpɔtɔ li kwasiɖawo, ɣletiwo, alo ƒewo gɔ̃ hã ɖe? Ne nenemae la, ekema esɔ be nàtsi dzi, elabena menye fefenya wònye o. Nyateƒee, wò srɔ̃ɖeɖe ƒe nyonyome ate ŋu akpɔ ŋusẽ ɖe wò agbemenuwɔna ɖesiaɖe kloe—kple viwòwo tɔ dzi. Le kpɔɖeŋu me, wobui be srɔ̃ɖeɖe me nuteɖeamedziwo ate ŋu anye nu vevi si hea kuxiwo abe blanuiléle, dɔ ʋɛ wɔwɔ, kple ɖeviwo ƒe dzidzedzemakpɔmakpɔ le suku vɛ. Gake mese ɖe afima o. Kristotɔwo nya be ƒomedodo si le yewo kple yewo srɔ̃ dome ate ŋu akpɔ ŋusẽ ɖe yewo kple Mawu dome ƒomedodo dzi.—Petro I, 3:7.\nMasɔmasɔ siwo anɔ mia kple srɔ̃wò dome mefia be naneke manya wɔ le nɔnɔmea ŋu o. Srɔ̃ɖeɖe ŋuti nukpɔsusu si sɔ—si nye be kuxiwo anɔ eme—ƒe amesinɔnɔ ate ŋu akpe ɖe srɔ̃tɔwo ŋu be woatsɔ nukpɔsusu nyui akpɔ woƒe kuxiwoe eye woadze agbagba akpɔ wo gbɔ. Srɔ̃ŋutsu aɖe si ŋkɔe nye Isaac, gblɔ be: “Nyemenya kura be enye nusi le dzɔdzɔme nu be dzidzɔ kple vevesese nanɔ srɔ̃ɖeɖe me o. Mebui be nanee gblẽ le mía ŋu!”\nNe nu gblẽ le wò srɔ̃ɖeɖe ŋu wòva nye esi me lɔlɔ̃ mele o gɔ̃ hã la, miate ŋu akpɔ eta. Nyateƒee, vevesese si srɔ̃ɖeɖe me kuxiwo hena vɛ la te ŋu gblẽa nu vevie, vevietɔ ne kuxiawo li ƒe geɖe. Ke hã susu sẽŋuwo li si ta mɔkpɔkpɔ anɔ ame si. Nusi hiã vevie enye didi si anɔ mewò. Ame eve siwo dome srɔ̃ɖeɖe me kuxi sesẽwo le gɔ̃ hã ate ŋu aɖɔ nɔnɔmewo ɖo ne enye nusi le vevie na wo. *\nEyata bia ɖokuiwò be, ‘Aleke gbegbe nye didi be ƒomedodo si me dzidzeme le nasu asinye la me sẽe?’ Ðe mia kple srɔ̃wò mielɔ̃ faa be yewoadze agbagba aɖɔ yewoƒe srɔ̃ɖeɖea ɖoa? Ðk. Beck si míeyɔ le gɔmedzedzea me, gblɔ be: “Ewɔa nuku nam zi geɖe le alesi wote ŋu ɖɔa ƒomedodo si me gblẽ keŋ ɖoe ta, ne srɔ̃tɔawo wɔ ɖeka kpɔ kuxiwo gbɔ eye wogbugbɔ do ŋusẽ nɔnɔme nyui siwo le woƒe srɔ̃ɖeɖea me.” Ke ne srɔ̃wòa gbe nuwɔwɔ aduadu kpli wò ya ɖe? Alo ne mese le eɖokui me be kuxi aɖeke li o ya ɖe? Ðe wòanye dagbadagba ɖe ya me ne wò ɖeka nète kpɔ be yeaɖɔ srɔ̃ɖeɖea ɖoa? Kura o! Ðk. Beck gblɔ be: “Ne èwɔ tɔtrɔ aɖewo la, esia ɖeɖe ate ŋu aʋa srɔ̃wòa be wòawɔ tɔtrɔwo—aleae wòdzɔnae zi geɖe.”\nMègaƒo nya ta dzitsitsitɔe be esia mate ŋu adzɔ le ye gome o. Nukpɔsusu gblẽnu sia ate ŋu anye wò srɔ̃ɖeɖea dome gblẽnu gãtɔ kekeake! Ehiã be mia dometɔ ɖeka nawɔ afɔɖeɖe gbãtɔ. Ðe wòate ŋu anye wòa? Ne ènya dze egɔme ko la, ɖewohĩ srɔ̃wò akpɔe be ade yewo dzi ne yewɔ ɖeka kpli wò le ƒome kpɔdzidzɔ ɖoɖo anyi me.\nEyata nukae miate ŋu awɔ—wò ɖeka loo alo mi ame evea—atsɔ akpɔ miaƒe srɔ̃ɖeɖe ta? Biblia nye kpekpeɖeŋutsoƒe sẽŋu aɖe le nya sia ŋu ɖoɖo me. Mina míakpɔ alesi wòwɔnɛ ɖa.\n^ mm. 6 Enye nyateƒe be le nudzɔdzɔ aɖewo siwo gbɔ eme gome la, ɖewohĩ asɔ be srɔ̃ŋutsu kple srɔ̃nyɔnu naklã ya. (Korintotɔwo I, 7:10, 11) Gakpe ɖe eŋu la, Biblia ɖe mɔ be woate ŋu anɔ te ɖe ahasiwɔwɔ dzi agbe ame srɔ̃. (Mateo 19:9) Ne woagbe srɔ̃tɔ mawɔnuteƒea alo woatsɔe akee nye ame ŋutɔ ƒe nyametsotso, eye mele be ame bubuwo naƒoe ɖe srɔ̃tɔ si medze agɔ o nu be wòagbe srɔ̃a loo alo wòatsɔe akee o.—Kpɔ agbalẽ si nye Nusi Gbɔ Ƒome ƒe Dzidzɔkpɔkpɔ Tsona, axa 158-61, si Watchtower Bible and Tract Society of New York, Inc., ta.\nƉoe Ɖe Amewo Ɖoe Ɖe Amewo Ðe Susu Aɖewo Li Si ta Mɔkpɔkpɔ Anɔ Ame Sia?\ng01 1/8 axa 7-8


Ame Si Gog Si Tso Magog Nye—Ezekiel 38\n“Oo Gog, . . . Metso Ðe Ŋuwò”\nNYA VEVITƆ: Nu si “Gog” kple “anyigba” si ŋu wòho ɖo la nye\n1, 2. Aʋa gã kae le ŋgɔ gbɔna, eye biabia kawoe fɔ ɖe te ku ɖe aʋaa ŋu? (Kpɔ foto si le nyati sia ƒe gɔmedzedze.)\nƑE AKPE geɖee nye esia si wowu ame gbogbo aɖewo le aʋawɔwɔwo me si na anyigba ƒo ʋu, eye xexemeʋa eve siwo wowɔ le ƒe alafa 20 lia me la meto le eme o. Gake aʋa gãtɔ kekeake le amegbetɔwo ƒe ŋutinya me ya le ŋgɔ gbɔna. Ke hã, aʋa sia manye amegbetɔwo dome ʋa siwo me dukɔwo tsia tsitre ɖe wo nɔewo ŋu le le ɖokuitɔdidi ta o. Ke boŋ aʋa sia anye “Mawu Ŋusẽkatãtɔ la ƒe ŋkeke gã la ƒe aʋawɔwɔ.” (Nyaɖ. 16:14) Nu si ahe aʋa sia vɛ ye nye be, futɔ dadala aɖe aho ɖe anyigba aɖe si Mawu buna nu vevii la ŋu; nudzɔdzɔ ma ana Aƒetɔ Dziɖulagã Yehowa naɖe eƒe ŋusẽ si teƒe ame aɖeke mekpɔ kpɔ o la afia eye wòatsrɔ̃ dukɔwo.\n2 Nyabiase vevi aɖewo fɔ ɖe te. Woawoe nye: Ame kae nye futɔ sia? Anyigba ka ŋue wòaho ɖo? Ɣekaɣie, nu ka tae, eye aleke wòaho ɖe anyigba sia ŋu? Esi wònye be nudzɔdzɔ sia ka mí, ame siwo tsɔa tadedeagu dzadzɛ naa Yehowa le anyigba dzi ta la, ehiã be míakpɔ ŋuɖoɖoawo. Míakpɔ ŋuɖoɖoawo le nyagblɔɖi wɔdɔɖeamedzi si dze le Ezekiel ta 38 kple 39 lia me.\nFutɔ Lae Nye Gog Si Tso Magog\n3. Ƒo nu tso Ezekiel ƒe nyagblɔɖi si ku ɖe Gog si tso Magog la ƒe akpa vevi aɖewo ŋu.\n3 Xlẽ Ezekiel 38:1, 2, 8, 18; 39:4, 11. Nyagblɔɖia ƒe akpa vevi aɖee nye esi: “Le ƒeawo ƒe nuwuɣi la” futɔ aɖe si woyɔ be ‘Gog si tso Magog’ aho ɖe Mawu ƒe amewo ƒe ‘anyigba’ la ŋu. Gake amedzidzedze sia na Yehowa ƒe ‘dɔmedzoe fla’ wòde asi nyaa me eye wòɖu Gog dzi. * Yehowa ame si ɖu aʋaa dzi la, tsɔ futɔa kple ame siwo le eŋu la ‘na xe ƒonu ɖe sia ɖe ƒomevi kple gbemelãwo be woaɖu.’ Mlɔeba, Yehowa na “ɖiƒe” Gog. Be míase ale si nyagblɔɖi sia ava eme le etsɔme gɔme bliboe la, ahiã be míanya ame si tututu Gog nye.\n4. Nya ta kae míaƒo tso Gog si tso Magog ŋu?\n4 Ame ka tututue nye Gog si tso Magog? Le ale si Ezekiel ɖɔe nu la, míate ŋu aƒo nya ta be Gog nye ame siwo tsɔa tadedeagu dzadzɛ naa Mawu ƒe futɔ. Ðe Gog nye nyagblɔɖi ŋkɔ na Satana, ame si nye tadedeagu dzadzɛa ƒe futɔ gãtɔa? Le ƒe geɖe siwo va yi mea, nenemae míaƒe agbalẽwo gblɔ. Ke hã, esi míegbugbɔ ŋku lé ɖe Ezekiel ƒe nyagblɔɖia ŋu la, ena míetrɔ asi le gɔmesesea ŋu. Gbetakpɔxɔ aɖe ɖe eme be dzesideŋkɔ si nye Gog si tso Magog mefia gbɔgbɔmenuwɔwɔ aɖe si ŋku mate ŋu akpɔ o, ke boŋ enye futɔ, amegbetɔ si ŋku ate ŋu akpɔ, si nye dukɔwo ƒe ƒuƒoƒo siwo awɔ ɖeka atso ɖe tadedeagu dzadzɛa ŋu. * Hafi míaƒo nu tso nu si tae míeƒo nya ta alea ŋu la, gbãa, mina míade ŋugble tso kpeɖodzi eve siwo dze le Ezekiel ƒe nyagblɔɖia me si fia be Gog menye gbɔgbɔmenuwɔwɔ o ŋu.\n5, 6. Nu kae dze le Ezekiel ƒe nyagblɔɖia me si ɖee fia be menye gbɔgbɔmenuwɔwɔe Gog si tso Magog la nye o?\n5 “Matsɔ wò ana xe ƒonu ɖe sia ɖe ƒomevi . . . woaɖu.” (Eze. 39:4) Ŋɔŋlɔawo zãa xe ƒonu siwo ɖua nu kukuwo zi geɖe la tsɔ xlɔ̃a nu amewo tso Mawu ƒe ʋɔnudɔdrɔ̃ ŋu. Mawu xlɔ̃ nu Israel dukɔa kple ame siwo menye Israel-viwo o siaa. (5 Mose 28:26; Yer. 7:33; Eze. 29:3, 5) Gake de dzesii be menye gbɔgbɔmenuwɔwɔwoe woxlɔ̃ nui o, ke boŋ amegbetɔ siwo nye ŋutilã kple ʋu. Mewɔ nuku o, ʋulãe xe ƒonuwo kple gbemelãwo ɖuna, menye gbɔgbɔ o. Eya ta Mawu ƒe nuxlɔ̃ame si dze le Ezekiel ƒe nyagblɔɖia me na míekpɔe be menye gbɔgbɔmenuwɔwɔe Gog nye o.\n6 “Mana ɖiƒe Gog le Israel.” (Eze. 39:11) Ŋɔŋlɔawo megblɔ be woɖia gbɔgbɔmenuwɔwɔwo ɖe anyigba dzi o. Ke boŋ woatsɔ Satana kple eƒe gbɔgbɔ vɔ̃wo ade aʋli me ƒe 1,000, eye emegbe woatsɔ wo aƒu gbe ɖe dzota, si nye kpɔɖeŋu na tsɔtsrɔ̃ mavɔ la me. (Luka 8:31; Nyaɖ. 20:1-3, 10) Esi wogblɔ be woana “ɖiƒe” Gog le anyigba dzi ta la, míate ŋu aƒo nya ta be menye gbɔgbɔmenuwɔwɔe o.\n7, 8. Ɣekaɣie anye “dziehefia” ƒe nuwuwu, eye aleke esia sɔ kple nu si adzɔ ɖe Gog si tso Magog dzi lae?\n7 Ne menye gbɔgbɔmenuwɔwɔe Gog, si nye futɔ si ava dze ame siwo tsɔa tadedeagu dzadzɛ naa Mawu dzi la nye o ɖe, ke ame ka alo nu kae wònye? Na míade ŋugble tso Biblia me nyagblɔɖi eve siwo akpe ɖe mía ŋu míanya ame si Gog si tso Magog nye la ŋu.\n8 “Dziehefia.” (Xlẽ Daniel 11:40-45.) Daniel gblɔe ɖi be xexemefiaɖuƒewo akplɔ wo nɔewo ɖo tso eŋɔli va se ɖe míaƒe ŋkekea me. Nyagblɔɖia gagblɔ be dunyaheŋusẽ siwo nye “anyiehefia” kple “dziehefia” atsi tre ɖe wo nɔewo ŋu. Esi ƒeawo va nɔ yiyim la, menye dukɔ ɖeka aɖe koe fia eve siawo nyena ɣesiaɣi o, elabe anyigbadzidukɔ siawo ʋlina ɣesiaɣi be yewoakpɔ ŋusẽ. Daniel gblɔ ku ɖe aʋa si dziehefia aho le “nuwuɣi la” ŋu be: ‘Aho kple dziku gã be yeagblẽ ame geɖewo ahatsrɔ̃ wo.’ Yehowa subɔlawoe nye ame siwo koŋ dziehefia la atɔ ŋkui. * Gake abe ale si wòdzɔ ɖe Gog si tso Magog dzi ene la, ne dziehefia la ƒe Mawu ƒe amewo dzi dzedze do kpo nu nu la, emae anye “eƒe nuwuwu.”\n9. Nu kawoe ɖi wo nɔewo le nu si adzɔ ɖe Gog si tso Magog dzi kple “anyigbadzifiawo” dzi me?\n9 “Anyigba blibo la dzi fiawo.” (Xlẽ Nyaɖeɖefia 16:14, 16; 17:14; 19:19, 20.) Nyaɖeɖefia ƒe agbalẽa gblɔe ɖi be “anyigbadzifiawo” atso ɖe ‘fiawo ƒe Fia,’ si nye Yesu si le dziƒo la ŋu. Gake esi wònye be woƒe asi mate ŋu ade dziƒo o ta la, aglãdzela siawo aho ɖe ame siwo de Fiaɖuƒea dzi la ŋu. Gake makpa anyigbadzifiawo le Armagedon-ʋaa me o. De dzesii be ne wodze Yehowa ƒe amewo dzi la, emae anye woƒe nuwuwu. Esia sɔ kple nu si wogblɔ be edzɔ ɖe Gog si tso Magog la dzi. *\n10. Nya ta kae míaƒo tso ame si Gog si tso Magog nye la ŋu?\n10 Le nu siwo me míedzro nu la, nya ta kae míaƒo tso ame si Gog nye la ŋu? Gbãa, menye gbɔgbɔmenuwɔwɔe Gog nye o. Evelia, Gog le tsitre ɖi na anyigbadzidukɔ siwo adze Mawu ƒe amewo dzi kpuie. Anɔ eme be dukɔ mawo aƒo takpli, si fia be woawɔ ɖeka le mɔ aɖe nu. Nu ka tae? Esi wònye be Mawu ƒe amewo le xexea ƒe akpa sia akpa ta la, ahiã be dukɔwo nawɔ ɖeka aɖo tame ɖeka be yewoadze wo dzi. (Mat. 24:9) Gake mègaŋlɔ be o be, Satana ŋutɔe nye ame si le megbe na amedzidzedzea. Tso ɣeaɖeɣi kea, ena dukɔwo tsi tsitre ɖe tadedeagu vavãtɔ ŋu. (1 Yoh. 5:19; Nyaɖ. 12:17) Gake Ezekiel ƒe nyagblɔɖi si ku ɖe Gog si tso Magog ŋu la ƒo nu tso akpa si anyigbadzidukɔ siwo adze Yehowa ƒe amewo dzi awɔ la ŋu. *\n“Anyigba” La—Nu Kae Wònye?\n11. Aleke Ezekiel ƒe nyagblɔɖia ɖɔ “anyigba” si ŋu Gog aho ɖo lae?\n11 Abe ale si míekpɔe le memama 3 lia me ene la, ne Gog si tso Magog ho ɖe anyigba si Yehowa buna nu vevii ŋu la, ana Yehowa ƒe dɔmedzoe nafla. Anyigba kae? Na míagatrɔ ɖe Ezekiel ƒe nyagblɔɖia ŋu. (Xlẽ Ezekiel 38:8-12.) Egblɔ be Gog aho ɖe “dukɔ [alo anyigba] aɖe si vo tso yi ƒe nugbegblẽ si me” eye wonye “ame siwo nu woƒo ƒu tso dukɔwo dome” la ŋu. De dzesi nya si wògblɔ tso tadeagula siwo wogbugbɔ ɖo te siwo le anyigba ma dzi la ŋu. Egblɔ be: “Woli bɔkɔɔ”; ‘wole nuvo gli mele wo ŋu o, gameti kple agbo hã mele wo nu o’; eye wole ‘kesinɔnuwo nu ƒom ƒu.’ Anyigba sia dzie ame siwo tsɔa tadedeagu dzadzɛ naa Yehowa le anyigba bliboa dzi la le. Aleke míawɔ ade dzesii?\n12. Aleke wogbugbɔ Israel-nyigbaa ɖo te le blema?\n12 Anyo be míade ŋugble le ale si wogbugbɔ blema Israel, si nye anyigba si dzi Mawu ƒe ame tiatiawo nɔ, wɔ dɔ, eye wosubɔ hena ƒe alafa geɖe ɖo te la ŋu. Esi Israel-viwo meva wɔ nuteƒe o la, Yehowa gblɔ to Ezekiel dzi be woƒe anyigba la azu gbegbe. (Eze. 33:27-29) Gake Yehowa gagblɔe ɖi hã be wo dometɔ siwo trɔ dzi me le aboyo me le Babilon la, ƒe susɔeawo atrɔ ayi wo denyigba dzi agbugbɔ tadedeagu dzadzɛa aɖo anyi. Yehowa ayra wo, eye wòana Israel-nyigbaa naɖɔ ɖo, awɔ nu “abe Eden bɔ ene.” (Eze. 36:34-36) Gbugbɔgaɖɔɖo ma dze egɔme tso ƒe 537 D.Y., esime Yudatɔ aboyomeawo trɔ yi Yerusalem be yewoagbugbɔ tadedeagu dzadzɛa aɖo anyi le wo denyigba lɔlɔ̃a dzi.\n13, 14. (a) Nu kae nye gbɔgbɔmenyigba la? (b) Nu ka tae anyigba sia le vevie na Yehowa?\n13 Le egbe ŋkekea hã me la, wogbugbɔ ame siwo tsɔa tadedeagu dzadzɛ naa Mawu la ɖo te le mɔ ma ke nu. Abe ale si míesrɔ̃e le agbalẽ sia ƒe Ta 9 lia me ene la, kaka ƒe 1919 naɖo la, woɖe asi le Mawu ƒe ame siwo nɔ Babilon Gã la ƒe aboyo me la ŋu. Le ƒe ma me la, Yehowa kplɔ esubɔla siwo wògbugbɔ ɖo te la va gbɔgbɔmenyigba aɖe dzi. Anyigba mae nye gbɔgbɔmeparadisoa, afi si le dedie, si nye gbɔgbɔmenɔnɔme si me nu dzea edzi na mí le, afi si míesubɔa Mawu vavã la le. Le anyigba sia dzi la, míenɔa dedie, míaƒe susu kple dzi dzea eme. (Lod. 1:33) Wonaa gbɔgbɔmenuɖuɖu gbogbo aɖe mí, eye dɔ si me dzidzeme le bɔ ɖe mía si míawɔ, si nye be míaɖe gbeƒã Mawu Fiaɖuƒea. Nyateƒee, míekpɔ lododo si gblɔ be: “Yehowa ƒe yayrae wɔa ame kesinɔtɔ, eye metsɔa vevesese aɖeke kpena ɖe eŋu o” la ƒe nyateƒenyenye. (Lod. 10:22) Afi ka kee míele le anyigba dzi o, zi ale si míeyi edzi le asi kpem ɖe tadedeagu dzadzɛa ŋu le míaƒe nyagbɔgblɔ kple nuwɔna me ko la, ke efia be míele anyigba sia, si nye gbɔgbɔmeparadisoa dzi.\n14 Gbɔgbɔmenyigba sia le vevie na Yehowa. Nu ka tae? Elabena ame siwo le anyigba sia dzi la nye “dukɔwo katã ƒe nu vevitɔwo,” ame siwo wòhe va tadedeagu dzadzɛa me. (Hag. 2:7; Yoh. 6:44) Ame siawo dzea agbagba be yewoado amenyenye yeyea, si ɖea Mawu ŋutɔ ƒe nɔnɔme vevitɔwo fiana. (Ef. 4:23, 24; 5:1, 2) Esi wotsɔa tadedeagu dzadzɛ naa Mawu ta la, wotsɔa wo ɖokuiwo nana bliboe be yewoawɔ dɔ nɛ, eye wowɔa esia le mɔ siwo kɔa eŋu nu eye woɖenɛ fiana be yewolɔ̃e. (Rom. 12:1, 2; 1 Yoh. 5:3) Ðikeke mele eme o be ne Yehowa kpɔ ale si esubɔlawo le agbagba dzem be yewoana gbɔgbɔmenyigba sia naganya kpɔ ɖe edzi la, edoa dzidzɔ nɛ ŋutɔ. Bu eŋu kpɔ ko: Ne ètsɔa tadedeagu dzadzɛa ɖoa nɔƒe gbãtɔ le agbe me la, menye ɖeko nèɖoa atsyɔ na gbɔgbɔmeparadisoa o, ke edoa dzidzɔ na Yehowa ƒe dzi hã!—Lod. 27:11.\nAfi ka kee míele o, zi ale si míeyi edzi le asi kpem ɖe tadedeagu dzadzɛa ŋu ko la, ke míele gbɔgbɔmenyigbaa dzi (Kpɔ Memama 13, 14)\nƔekaɣie Gog Aho Ðe Anyigba La Ŋu, Nu Ka Tae, Eye Aleke Wòawɔe?\n15, 16. Ɣekaɣie Gog si tso Magog aho ɖe míaƒe gbɔgbɔmenyigba si wogaɖo te la ŋu?\n15 Ne míebu ale si eteƒe madidi o anyigbadzidukɔwo awɔ ɖeka aho ɖe míaƒe gbɔgbɔmenyigba xɔasia ŋu la, míetsia dzi vie. Esi wònye be mí ame siwo tsɔa tadedeagu dzadzɛ naa Yehowa dzie wogblɔ be woadze ta la, míedina be míanya nu geɖe tso eŋu. Bu biabia etɔ̃ siwo fɔna ɖe te zi geɖe ŋu kpɔ.\n16 Ɣekaɣie Gog si tso Magog la aho ɖe míaƒe gbɔgbɔmenyigba si wogbugbɔ ɖo te la ŋu? Nyagblɔɖia ɖo eŋu be: “Le ƒeawo ƒe nuwuɣi la, àho ɖe dukɔ [alo anyigba] aɖe” ŋu. (Eze. 38:8) Esia na míekpɔe be anye ɣeyiɣi aɖe si gogo nuɖoanyi sia ƒe nuwuwu. Ðo ŋku edzi be xaxa gã la adze egɔme ne wotsrɔ̃ Babilon Gã la, si nye alakpasubɔsubɔhawo katã ƒe ƒuƒoƒo vɔ. Ne wotsrɔ̃ alakpasubɔsubɔhawo megbe eye hafi Armagedon-ʋaa nadze egɔme la, Gog aho zi mamlɛtɔ kple ŋusẽ katã ɖe mawusubɔla vavãwo ŋu.\n17, 18. Aleke Yehowa ade asi nyaa me le xaxa gã la me?\n17 Nu ka tae Gog aho ɖe ame siwo tsɔa tadedeagu dzadzɛ naa Yehowa ƒe anyigba si wogbugbɔ ɖo te la ŋu? Ezekiel ƒe nyagblɔɖia ɖe nu vevi eve ɖe go—gbãtɔ ku ɖe ale si Yehowa ƒe asi le nyaa me ŋu, eye eveliae nye tame vɔ̃ si Gog ɖo.\n18 Yehowa ƒe asi le nyaa me. (Xlẽ Ezekiel 38:4, 16.) De dzesi nya si Yehowa gblɔ na Gog: “Made ga alɔgo na wò” eye “mana nàho ɖe nye anyigba ŋu.” Ðe nya mawo fia be Yehowa azi dukɔwo dzi be woadze ye subɔlawo dzia? Ao! Mana vɔ̃ nadzɔ ɖe eƒe amewo dzi o. (Hiob 34:12) Gake Yehowa nya eƒe futɔwo nyuie be woalé fu ame siwo tsɔa tadedeagu dzadzɛ naa ye la, eye ne mɔnukpɔkpɔ ʋu ɖi na wo la woadi godoo be yewoatsrɔ̃ wo. (1 Yoh. 3:13) Ðeko wòle abe ale si woade ga alɔgo na Gog ahee ene. Yehowa ade asi nudzɔdzɔawo me ale be nudzɔdzɔawo nava wɔ ɖeka kple eƒe lɔlɔ̃nu ɖe ɣeyiɣi dzi. Le ɣeyiɣi aɖe megbe, ne wotsrɔ̃ Babilon Gã la vɔ la, ɖewohĩ Yehowa ato mɔ aɖe dzi adee dzi me na dukɔwo be woawɔ nu si woɖo ɖe dzi me xoxo la dzi. Yehowa ana nuwo nasɔ nyuie ne wodze eƒe amewo dzi si ana Armagedon-ʋa, si nye xexea ƒe aʋa gãtɔ kekeake la nafe ati. Ekema axɔ na eƒe amewo, ado eƒe dziɖulanyenye ɖe dzi, eye wòakɔ eƒe ŋkɔ kɔkɔea ŋu.—Eze. 38:23.\nDukɔwo adi be yewoaha tadedeagu dzadzɛa, elabe wolé fui kpe ɖe ame siwo donɛ ɖe ŋgɔ siaa ŋu\n19. Nu kae ana Gog nadi be yeaha tadedeagu dzadzɛa?\n19 Tame vɔ̃ si Gog ɖo. Dukɔwo ‘aɖo tame vɔ̃.’ Woadi be yewoaɖe dziku kple fuléle ƒe gbɔgbɔtsixe si yewolé ɖe ƒo ɣeyiɣi didi la ɖe Yehowa subɔla siwo dze abe wɔnamanɔŋutɔ siwo li “gli mele wo ŋu o, gameti kple agbo hã mele wo nu o” ene la ŋu. Dukɔwo adi vevie hã be ‘yewoaha aboyonu geɖe’ tso ame siwo le ‘kesinɔnuwo nu ƒom ƒu’ la gbɔ. (Eze. 38:10-12) “Kesinɔnu” kae? Gbɔgbɔmekesinɔnu gbogbo aɖe le Yehowa ƒe amewo si; míaƒe nu vevitɔe nye tadedeagu dzadzɛ si míetsɔna naa Yehowa ɖeka ko. Dukɔwo adi be yewoaha tadedeagu dzadzɛa, gake menye esi wòle vevie na wo tae o, ke boŋ wolé fu tadedeagu dzadzɛa kpe ɖe ame siwo donɛ ɖe ŋgɔ siaa ŋu.\nGog ‘aɖo tame vɔ̃’ be yeabu mo na tadedeagu dzadzɛa, gake madze edzi o Kpɔ Memama 19)\n20. Aleke Gog aho ɖe gbɔgbɔ- menyigba alo gbɔgbɔme- paradisoa ŋui?\n20 Aleke Gog aho ɖe gbɔgbɔmenyigba alo gbɔgbɔmeparadisoa ŋui? Dukɔwo adi be yewoagblẽ ale si míewɔa nui la me, eye yewoatɔ te míaƒe subɔsubɔa. Ðewohĩ esia awɔe be woadi be yewoagblẽ mɔ si dzi míetona xɔa gbɔgbɔmenuɖuɖu la me, yewoaxe mɔ na mí be míagaƒo ƒu ɖekae o, agblẽ ɖekawɔwɔ si le mía dome la me, eye yewoana míadzudzɔ Mawu ƒe gbedeasi si míegblɔna dzonɔamemetɔe la. Nu siawo katãe ƒo ƒu wɔ gbɔgbɔmeparadisoa. Satana aƒoe ɖe dukɔwo nu be woabu mo na tadeagula vavãwo kple tadedeagu dzadzɛa siaa le anyigba dzi.\n21. Nu ka tae dzi dzɔa wò be Yehowa na míenya nu si gbɔna kpuie la do ŋgɔ?\n21 Gog si tso Magog ƒe amedzidzedzea alɔ Mawu vavã subɔla siwo katã le Mawu ƒe gbɔgbɔmenyigba dzi la ɖe eme. Edzɔa dzi na mí ŋutɔ be Yehowa na míenya nu si gbɔna kpuie la do ŋgɔ! Gake fifia esi míele xaxa gã la lalam la, mina míaɖoe kplikpaa alé tadedeagu dzadzɛa me ɖe asi eye wòaxɔ nɔƒe gbãtɔ na mí le agbe me. Ne míewɔe alea fifia la, ana míakpe asi ɖe anyigba si wogaɖo te la ŋu be wòanya kpɔ ɖe edzi. Eye esia awɔe be mɔnukpɔkpɔa nasu mía si be míakpɔ nu vevi aɖe si le ŋgɔ kpuie la teƒe. Eyae nye: Ale si Yehowa axɔ na eƒe amewo eye wòakɔ eƒe ŋkɔ kɔkɔea ŋu le Armagedon-ʋaa me, abe ale si ta si kplɔ esia ɖo aɖe emee ene.\n^ mm. 3 Le agbalẽ sia ƒe ta si kplɔe ɖo me la, míaƒo nu tso ɣeyiɣi si Yehowa ƒe dɔmedzoe gã la afla ɖe Gog si tso Magog ŋu kple ale si wòaflae kpakple nu si esia afia na ame siwo tsɔa tadedeagu dzadzɛ nanɛ la.\n^ mm. 4 Kpɔ “Nyabiabia Siwo Tso Exlẽlawo Gbɔ” le May 15, 2015 ƒe Gbetakpɔxɔ axa 27-28.\n^ mm. 8 Daniel 11:45 ɖee fia be Mawu ƒe amewo koŋue dziehefia la atɔ ŋkui, elabena egblɔ be fia sia “atu eƒe fiagbadɔwo ɖe ƒu gã la [Mediterranea Ƒua] kple Atsyɔ̃to kɔkɔe la [afi si Mawu ƒe gbedoxɔa nɔ tsã si Mawu ƒe amewo subɔnɛ le la] dome.”\n^ mm. 9 Biblia gaƒo nu tso ale si egbegbe “Asiriatɔ la,” ava dze Mawu ƒe amewo dzi eye wòadi be yeabu mo na wo la ŋu. (Mika 5:5) Mawu ƒe amewo dzi dzedze ene siwo ŋu nya wogblɔ ɖi, siwo nye Gog si tso Magog ƒe amedzidzedze, dziehefia ƒe amedzidzedze, anyigbadzifiawo ƒe amedzidzedze kple Asiriatɔ la ƒe amedzidzedze, ate ŋu afia amedzidzedze ɖeka si woyɔ ŋkɔ vovovowo na.\n^ mm. 10 Kpɔ agbalẽ sia ƒe Ta 22 lia be wòakpe ɖe ŋuwò nàse ame si “Gog kple Magog” siwo ŋu woƒo nu tsoe le Nyaɖeɖefia 20:7-9 nye la gɔme.\nƑo nu tso ame si Gog si tso Magog nye la ŋu?\nNu kae nye gbɔgbɔmenyigba la, eye nu kae nàwɔ be wòaganya kpɔ ɖe edzi?\nEsi míele xaxa gã la lalam la, nu kae wòle be míaɖo kplikpaa be míawɔ, eye nu ka tae?